“Uzbekistan Airways”нинг Тошкент-Сиан йўналишидаги парвозларига вақтинча тақиқ қўйилди | Qalampir.uz\n“Uzbekistan Airways”нинг Тошкент-Сиан йўналишидаги парвозларига вақтинча тақиқ қўйилди\nЖамият\t20 Ноябрь 2020 12:44 4937\n“Uzbekistan Airways” авиакомпаниясининг Тошкент-Сиан йўналишидаги парвозлари вақтинча тўхтатилди. Бунга 5 ноябрь куни шу йўналишдаги рейснинг 11 нафар йўловчисида коронавирус аниқлангани сабаб бўлган. Бу ҳақда "Синьхуа" Хитой фуқаро авиацияси маъмурияти (CAAC) га таяниб хабар бермоқда.\nЎзбекистон пойтахти Тошкентдан Шэньси провнцияси маркази бўлган Сианга парвозлар тўрт ҳафтага тўхтатилди. HY501 рейсидаги парвозларга тақиқ 23 ноябрдан кучга киради.\nҚайд этиш керакки, CAAC жорий йилнинг 4 июнь куни COVID-19 тарқалишини назорат қилиш учун халқаро йўловчи ташиш механизмини ўрнатган эди.\nУнга кўра, агар Хитойга етиб келган барча ҳаво йўловчиларида кетма-кет уч ҳафта давомида янги турдаги коронавирус инфекцияси аниқланмаса, авиакомпания парвозлар сонини ҳафтасига иккитага ошириш учун рухсат олади.\nAгар коронавирус аниқланган йўловчилар сони 5 тага етса, йўналишдаги парвоз бир ҳафтага тўхтатилади. Aгар бундай йўловчилар сони 10 тага етадиган бўлса, ушбу йўналишдаги парвозлар тўрт ҳафта давомида тўхтатилади.\nAгентлик шунингдек, “Uzbekistan Airways”нинг HY501 рейсининг асл квоталарини бошқа йўналишларга ўтказишга ҳақли эмаслигини айтди.\n20 Январь 12:15 98015\n20 Январь 10:41 55729\n22 Январь 14:58 54176\n21 Январь 12:47 48436\n21 Январь 10:34 35648


21 январ 2020, Тошкент вақти: 02:13\nТошкентдаги "Абу Сахий" бозори дўкондорларига кўра, бозор маъмурияти ҳар бир дўкондордан пахта терими учун ё камида 300 минг сўм пул тўлашни, ёки мардикор топиб беришни талаб қилмоқда. Маъмурият ушбу талабни бажармаган савдогарларга дўконларини олиб қўйиш билан таҳдид қилган. "Абу Сахий" маъмуриятидаги Озодлик манбаси дўкондорлардан пахта учун ё нақд пул тўлаш ёки мардикор топиб бериш талаб қилинаётганини тасдиқлади. Бироқ айни тартиб Республиканинг бутун савдо тармоғига таълуқли эканини қўшимча қилди.\nЁ пул, ёки мардикор\n"Абу Сахий" бозорида бир нечта дўкони бўлган Озодлик манбасининг айтишича, пахта йиғим-терими учун улардан пул йиғиш 5 сентябрда бошланган.\nУнинг иддао қилишича, ҳар бир дўкондордан, у эгалик қилган дўконнинг ҳажмига қараб, 50 доллардан 200 долларгача пул тўлаш талаб қилинмоқда.\n"Пахтага ё одамингни чиқариб юбор, ёки пулни тўла, дейди. Мардикор олиб берсанг, кунига 40 минг сўмдан бир ойга 1 миллион 200 минг сўм бўлаяпти. Мардикорнинг бир ойлик еб-ечишини ҳисоблашаяптида. Ё бўлмаса, расходларни кўтариб, ўзинг мардикор жўнатиб юбор, деган талабни қўйишаяпти," дейди Абу Сахий бозоридаги дўкондорлардан бири.\n"Абу Сахий" бозорида савдо қилувчи яна бир дўкондорнинг айтишича, маъмурият талабини бажармаганларни "ишлагани қўйишмайди".\n"Агар тополмасак, ишлагани қўйишмайди. Налоговий келиб босади айб топиб. Чунки, ҳаммада айб бор. Қонуний бир хилда ишлаб бўлмайди," дейди Озодлик суҳбатдоши.\nУ айни талаб Тошкентдаги бошқа бозорларда ҳам қўлланилаётганини айтди.\nЯна бир дўкондор сўралган маблағни тўламаганлар ёки пахта теримига одам юборишни истамаганларга босимлар кучайишини айтди.\n"Сенга нега пахтага одам юбормадинг, нега пулни тўламадинг, дейишмайди. Индашмайдию, лекин сенга қийин бўлиши мумкин кейин. Доимий "прицел"да юрасан. Шунинг учун, яхшиси, далага мардикор топиб берган ёки нақд пул берган яхши," дейди "Абу Сахий" бозоридаги дўкондор.\nПахта терими учун дўкондорлардан маблағ йиғилаётганини тасдиқлаган "Абу Сахий" маъмуриятидаги Озодлик манбасининг айтишича, "бундай тажриба 3-4 йилдан бери бор, лекин бу ҳақда овоза қилинмайди".\n"Абу Сахий" конгломерати\nАбу Сахий бозори\n"Абу Сахий" маъмуриятининг бундай талаби ўтган ҳафта бозорда текширувлар бошлангани ҳақида, Ўзбекистон хавфсизлик тизимларидаги манбаларига таяниб, uzmetronom.com cайти хабар тарқатгани ортидан кузатилмоқда.\n"Абу Сахий" бозори маъмуриятидаги Озодлик манбаси хориждан келтирилган товарлар божхона назоратидан бир неча кун давомида ўтмай қолганини айтди.\nАммо у, ҳозирга келиб, вазият ўнгланганини ҳам қўшимча қилди.\nБир неча юзта дўконга эга бўлган "Абу Сахий" бозори марҳум президент Ислом Каримовнинг кенжа қизи Лола Каримова-Тиллаеванинг турмуш ўртоғи Темур Тиллаевга тегишлидир.


Ўзбекистон — Туркия : парламентлараро алоқалар янада ривожланади – Қонунчилик муаммолари институти\nЎзбекистон — Туркия : парламентлараро алоқалар янада ривожланади\nОлий Мажлис Қонунчилик палатаси Спикерининг биринчи ўринбосари Акмал Саидов Туркия Республикаси Буюк миллат мажлисининг Имкониятларда гендер тенглик комиссияси раиси Фатма Аксал бошчилигидаги делегация билан учрашди.\nМулоқот аввалида А.Саидов меҳмонларни юртимизга ташрифи билан самимий қутлаб, мазкур учрашув икки давлат ўртасидаги парламентлараро ҳамкорлик алоқаларини янада ривожлантиришга хизмат қилишини таъкидлади.\nСуҳбат чоғида делегация аъзоларига мамлакатимизда сўнгги беш йилда амалга оширилаётган изчил ислоҳотлар, ҳар томонлама пухта ўйланган, ўзаро манфаатли ва амалий ташқи сиёсатнинг устувор йўналишлари ҳақида сўзлаб берилди.\nУчрашувда қайд этилганидек, Олий Мажлис Қонунчилик палатаси Туркия парламенти билан парламентлараро мулоқотни турли даражада фаоллаштириш тарафдори. Бу борада мамлакатларимиз парламентлари ўртасидаги алоқалар мунтазам равишда ривожланаётгани қувонарли ҳолатдир.\nМамлакатларимизни тарихий алоқалар, маданий ва диний ришталар ҳамда анъаналар ва маънавий қадриятлар яқинлиги боғлаб туради. Жорий йилнинг 4 март куни Ўзбекистон-Туркия дипломатик муносабатларининг ўрнатилганига 30 йил тўладиган бўлса, 2021 йил Туркия томонидан Ўзбекистон Республикаси мустақиллигини тан олинганига 30 йил тўлди.\nУчрашувда сўнгги йилларда Ўзбекистон-Туркия муносабатлари икки ва кўп томонлама ҳамкорлик шаклида сезиларли даражада ривожланиб бораётгани, минтақалар ўртасидаги алоқалар сезиларли даражада жонланиб, мунтазамлик касб этиб бораётгани қайд этилди.\nШунингдек, ҳамкорлик муносабатларини мустаҳкамлаш, қонун ижодкорлиги ва парламент назорати соҳасида тажриба алмашиш масалаларига алоҳида эътибор қаратилди.\nМулоқот якунида Ўзбекистон ва Туркия ўртасидаги ҳамкорликни ривожлантириш, парламентлараро алоқаларни янги босқичга олиб чиқиш бўйича аниқ таклифлар билдирилди.\nТараққиёт стратегияси — кенг кўламли ислоҳотларнинг ҳуқуқий асоси


Франция ва Германия НАТОнинг ИШИДга қарши курашдаги ўрнини оширишга қарши\n20:02 / 18.05.2017\nФранция ва Германия Американинг ИШИД билан Сурия ва Ироқдаги курашда НАТО ўрнини ошириш борасидаги режасига қарши чиқмоқда. Бу ҳақда Рейтерс хабар берди.\nАльянснинг кўпчилик иштирокчилари, режа Брюселлда кейинги пайшанба куни эълон қилинишидан умидвор. Бу ҳолат Трампнинг НАТО йиғилишига биринчи марта келганида юз бериши мумкин. Бироқ Франция ва Германия бунга қарши чиқмоқда.\nИкки давлатнинг қаршилигига асосий сабаблар орасида – НАТОнинг Афғонистонга ўхшаш яна бир қиммат кампанияга аралашиб қолиши, араб давлатлари қаршилигига учраш ёки Россия билан Сурия туфайли зиддият бориш кабилар бор.\n"Улар бунга бормайди", - дея айтиб ўтди НАТО давлатининг юқори мансабли дипломатларидан бири. Унинг таъкидлашича, режага нисбатан хавотирли муносабатлар блокнинг бошқа аъзолари, жумладан, Греция ва Италияда ҳам бор.\n"Улар айнан нима ўзгаришини билишни исташмоқда. НАТОнинг барча 28 аъзоси кампанияда иштирок этаяпти", - дея айтиб ўтди дипломат. У ИШИДга қарши АҚШ бошчилигидаги коалицияни назарда тутган, унга 68 давлат киради ҳамда улар орасида НАТОнинг барча аъзолари бор.\nФранция ва германиялик амалдорлар бу борада изоҳ бермаган, бироқ Германия канцлери Ангела Меркель ўтган ҳафта НАТО бош котиби Йенс Столтенберг билан учрашганида, альянс коалицияга қўшилиши мумкинлигини истисно этмади. Шу билан бирга, Меркель ва Столтенберг НАТО Сурия ва Ироқдаги жанговар ҳаракатларда иштирок этмаслиги тарафдори бўлиб қолмоқда.\nГермания ИШИД Франция НАТО


10:01 / 15.08.2017\nПрезидент Шавкат Мирзиёев томонидан 2017 йил 5 май куни имзоланган "ЎзР Президенти ҳузуридаги Тадбиркорлик субъектларининг ҳуқуқлари ва қонуний манфаатларини ҳимоя қилиш бўйича вакили институтини таъсис этиш тўғрисида"ги фармони эълон қилинганидан қарийб уч ой муддат ўтиб, Олий Мажлис Қонунчилик палатаси депутатлари шу борасида қонун лойиҳасини қабул қилиш арафасида турибди.\n14 август куни депутатлар томонидан ушбу қонуннинг иккинчи ўқилиши ва кун тартибида бошқа масалалар кўриб чиқилди. Қонун лойиҳасини ишлаб чиққан депутатлар номидан Миллий тикланиш фракция аъзоси Акмал Саидов маъруза матни билан минбарга чиқди.\nҚонун лойиҳасида тадбиркорлик фаолиятини ҳимоя этувчи амалий ечимлар мавжуд\nKun.uz мухбири иштирок этган йиғилишда депутатлар қонун лойиҳасидаги барча моддаларни бирма-бир кўриб чиқиб, овозга қўйди. Лойиҳанинг 5-моддасида таъкидланганидек, тадбиркорларнинг ҳақ-ҳуқуқларини ҳимоя қилиш бўйича вакил (соддароқ қилиб Бизнес Омбудсмен десак ҳам бўлади) илмий, педагогик ва ижодий фаолиятдан ташқари ҳақ тўланадиган бошқа турдаги фаолият билан шуғулланиши мумкин эмас.\nШунингдек, 8-моддада вакил тадбиркорлик фаолиятига ноқонуний аралашувлар юз берса, тадбиркорни ҳимоя қилиш учун чора-тадбирлар кўриши белгиланган. Вакил қонун ҳужжатларининг аниқланган бузилишларини, уларга имкон берувчи ва шарт-шароитларни бартараф этиш тўғрисидаги хулосани давлат органлари ва бошқа ташкилотларнинг раҳбарларига киритиши моддада ёзилган.\nИнсон ҳуқуқлари бўйича Омбудсмендан фарқли равишда янги лавозимдаги вакил тадбиркорлар томонидан шикоят, ариза ва таклифларни ҳам қабул қилиши мумкин. Лекин Қонунчилик палатаси Спикери амалда бу фуқаролар томонидан таклиф ва аризаларни ҳам қабул қилиб келган Омбудсмен ваколати қонунчиликка тузатишлар киритилиши билан тез орада ўзгаришини таъкидлаб ўтди.\nЭнг асосий моддаларда нималар дейилади?\nАввало, янги тайинланадиган вакил - Бизнес Омбудсмен Президент томонидан тайинланиши ва лавозимидан озод этилиши, фақат унинг олдида ҳисобдор эканлигини айтсак, бу ходим ўз ишига чин дилдан киришса, 210 мингдан ортиқ тадбиркорларнинг халоскорига айланиши турган гап. Бундан ташқари, иқтисодий жинояти учун айбланаётган, маҳкум ва судланувчи тадбиркор ҳамда вакилнинг алоқасини сифатли равишда таъминлаш учун барча ваколатлар тақдим этилган.\nШикоят, ариза ва таклифлари бор ишбилармонларнинг ҳуқуқлари бошқа органлар томонидан бузилган ёхуд чиқарилган қарордан норози ҳолда вакилга мурожаат этса, бу турдаги муносабатлар ҳам кўриб чиқилади.\nЭнг муҳими бундай тажриба чет элда самарали фойда берган эди. Буюк Британия Қироллиги солиқ ва божхона таркибидаги "адьюдикатор", Франция Иқтисодиёт ва Молия вазирликлари жорий этилган "Омбудсмен", Грузия Бош вазир томонидан тайинланадиган "Бизнес-Омбудсмен"лар мамлакат ишбилармонларининг эркин фаолияти учун катта имкониятлар эшигини очиб беради.\nДепутатлар қандай фаолият олиб боради?\nОчиғини айтганда, бу манзара кўпчиликни қониқтирмайди. Спикернинг гиперфаоллиги остида айрим қонун ижодкорлари нофаол турғун ўтириши одамнинг ғашига тегади. Масалан, муҳокамага қўйилган қонун лойиҳалари юзасидан фикр билдирган Хайрулло Рўзиметовга нисбатан Спикер жанобларининг ўзи жавоб бериб қўя қолди. У қайта сўрашга журъат этган пайт, киноя билан қабул қилинди. Бу ҳолат жуда кўп марта кузатилиб, Қонунчилик Палатаси Спикери бир ўзи мажлисни юритиб, ҳукмини ўтказаётгандек туюлди. Айниқса "Болаларни соғлиғига зарар етказувчи ахборотлардан уларни ҳимоя қилиш тўғрисида"ги қонун лойиҳасининг номи узоқ баҳсга сабаб бўлди. "Болаларнингми, Болаларними? Шундай бўлса кимни ҳимоя қилиш деган савол туғилмайдими?".\nКузатиб турган кишининг ҳафсаласи пир бўлмасин, майда ва мужмал саволларга чиройли жавоб бера оладиган депутатлар яхши таклифларни билдирди. Аммо Спикерга ёқмади шекилли, "буларни домашка қилиб" берди.\nИжтимоий тармоқда машҳур бўлиб кетган, кўзини қисган депутат эсингиздами? Қарши сайлов округидан сайланган депутат аёл парламент фаолиятида унчалик кўзга ташланмас экан. Деярли жим ўтирган депутат, гарчи кун тартибидаги Ёшлар кунини байрам қилиш ҳақидаги лойиҳани таништирган бўлса ҳам, қолган пайт мум тишлаб ўтирди. Саноқли фидокор Палата аъзолари, айниқса Эко ҳаракат депутатлари жонбозлик кўрсатишди.\nҚизиқарли ҳолат шундаки, 10дан ортиқ одам лойиҳаларга муносабат билдириш чоғи рад этиш тугмасини босмади. Тепада туриб айрим депутатларнинг яшил тугмадан қўлини узмай кейин муносабат вақтини кутиб, сабрсиз бўлаётганига гувоҳ бўлишингиз мумкин. Парламентда лотин графикасига асосланган ўзбек тилида иш юритилмаслиги, таблода ёзувлар ҳам рус ва кирил алифбосидаги ўзбек тилида порлаши ҳам ҳалигача лотин ёзуви нега кенг фойдаланилмай келинганига қисман жавоб бера олади...


Расулуллоҳ соллаллоҳу алайҳи ва саллам ва аҳли байтлари ҳамда саҳобалари ҳақларида эътиқод қилиш вожиб бўлган нарсалар - IslamHouse.com\nРасулуллоҳ соллаллоҳу алайҳи ва саллам ва аҳли байтлари ҳамда саҳобалари ҳақларида эътиқод қилиш вожиб бўлган нарсалар ()\nСолиҳ ибн Ал-Фавзон Ал-Фавзон\nТавҳид ақидаси китобининг ушбу бўлимида Расулуллоҳ соллаллоҳу алайҳи ва саллам ва аҳли байтлари ҳамда саҳобалари ҳақларида эътиқод қилиш вожиб бўлган нарсалар ҳақида сўз юритилади.\nРасулуллоҳ соллаллоҳу алайҳи ва саллам ва аҳли байтлари ҳамда саҳобалари ҳақларида эътиқод қилиш вожиб бўлган нарсалар\nРасулуллоҳ соллаллоҳу алайҳи ва саллам ва аҳли байтлари ҳамда саҳобалари ҳақ-ларида эътиқод қилиш вожиб бўлган нарсалар баёни\nРасулуллоҳ соллаллоҳу алайҳи ва салламни яхши кўриш ва улуғлашнинг вожиблиги, у зотни кўкларга кўтариб мақташдан қайта-рилганлик ва у зотнинг даражалари баёни ҳақида\nРасулуллоҳ соллаллоҳу алайҳи ва салламга итоат қилиш ва эргашишнинг вожиблиги ҳақида\nРасулуллоҳ соллаллоҳу алайҳи ва салламга саловот ва саломлар йўллашнинг шаръийлиги ҳақида\nАҳли байтнинг фазли ва улар хусусида жафо ҳам қилмай, ғулув ҳам кетмай эътиқод қилиш лозим бўлган нарсалар ҳақида\nСаҳобаларнинг фазилатлари ва улар хусусида эътиқод қилиш вожиб бўлган нарсалар ҳақида, саҳобалар орасида вужудга келган ишлар хусу-сида аҳлус-сунна вал-жамоанинг тутган йўли ҳақида\nБу боб қуйидаги бўлимларни ўз ичига олади:\nБиринчи бўлим: Расулуллоҳ соллаллоҳу алайҳи ва салламни яхши кўриш ва улуғлашнинг вожиблиги, у зотни кўкларга кўтариб мақташдан қайтарилганлик ва у зотнинг манзилатларининг баёни ҳақида.\nИккинчи бўлим: У зотга итоат қилиш ва эргашиш вожиблиги ҳақида.\nУчинчи бўлим: У зотга саловот ва салом йўллаш-нинг вожиблиги ҳақида.\nТўртинчи бўлим: Аҳли байтларининг фазли, улар хусусида жафосиз ва ғулувсиз лозим бўладиган нарсалар ҳақида.\nБешинчи бўлим: Саҳобаларнинг фазли ва улар хусусида эътиқод қилиш вожиб бўлган нарсалар ҳақида, саҳобалар ўртасида юз берган ишлар хусусида аҳлус-сунна вал-жамоанинг тутган йўли ҳақида.\nОлтинчи бўлим: Саҳобаларни ва ҳидоят имом-ларини сўкишдан қайтарилганлик ҳақида.\n1) Расулуллоҳ соллаллоҳу алайҳи ва салламни севиш ва улуғлаш вожиблиги:\nБанда энг аввал Аллоҳ азза ва жаллага муҳаббат қўйиши вожиб бўлади ва бу энг улуғ ибодат турлари-дандир. Аллоҳ таоло айтади: «Иймонли кишиларнинг Аллоҳга бўлган муҳаббатлари кучлироқдир» (Бақа-ра: 165).\nЧунки, У Зот зоҳиру ботиндаги барча неъматларни бандаларга марҳамат қилган тарбияткунандадир. Аллоҳ таолога муҳаббатдан сўнг У Зотнинг расули Муҳаммад соллаллоҳу алайҳи ва салламнинг муҳаббат-лари вожиб бўлади. Зеро, у зот Аллоҳга даъват қилди-лар, Аллоҳни танитдилар, шариатини етказдилар ва ҳукмларини баён қилиб бердилар. Мўминлар эришган дунё-ю охират яхшиликларининг ҳаммаси у зот орқали ҳосил бўлди. Бирор киши у зотга итоат қилмай ва эргашмай туриб жаннатга кира олмайди. Ҳадисда айтилганки: «Кимда учта нарса бўлса, у иймоннинг ҳаловатини топади: Аллоҳ ва Расули унга бошқа барча нарсадан кўра суюкли бўлиши, бир кишини яхши кўрса фақат Аллоҳ учун яхши кўриши, Аллоҳ куфрдан қутқарганидан сўнг яна куфрга қайтишни ўтга ташланишни ёмон кўргандек ёмон кўриши» (Мутта-фақун алайҳ).\nРасулуллоҳ соллаллоҳу алайҳи ва салламнинг муҳаббатлари Аллоҳ таолонинг муҳаббатига тобеъ ва у билан чамбарчас боғлиқдир. У зотга хос муҳаббат қўйиш ва бу муҳаббатни Аллоҳдан бошқа барча маҳбубларнинг муҳаббатидан муқаддам қўйиш вожиб экани у зотнинг қуйидаги ҳадисларидан маълум бўлади: «Сизларнинг бирортангиз мен унга отасидан, фарзандидан ва барча инсонлардан кўра суюмлироқ бўлмагунимча иймонли бўлмайди» (Муттафақун алайҳ).\nВа ҳатто мўмин киши учун Расулуллоҳ соллаллоҳу алайҳи ва саллам унинг ўзидан ҳам севимлироқ бўлиши вожиб экани ворид бўлган. Умар ибн Хаттоб розиял-лоҳу анҳу: «Ё Расулуллоҳ, сиз менга ўзимдан бошқа ҳаммадан кўра суюклисиз» деганда, Расулуллоҳ соллаллоҳу алайҳи ва саллам: «Жоним қўлида бўлган Зотга қасамки, сенга ҳатто ўзингдан кўра ҳам суюм-лироқ бўлмагунимча (иймонинг комил бўлмайди)», дедилар. Шунда Умар розияллоҳу анҳу: «Энди сиз менга ўзимдан кўра ҳам севимлироқ бўлдингиз», дедилар. Расулуллоҳ соллаллоҳу алайҳи ва саллам: «Ана энди (тўғри бўлди), эй Умар», дедилар (Имом Бухорий ривояти).\nБундан маълум бўладики, Расулуллоҳ соллаллоҳу алайҳи ва салламга бўлган муҳаббат Аллоҳдан бошқа барчанинг муҳаббатидан муқаддам туриши лозим. Зеро, бу Аллоҳга бўлган муҳаббатга боғланиб кетади. Чунки, Расулуллоҳ соллаллоҳу алайҳи ва салламни Аллоҳ йўлида ва Аллоҳ учун яхши кўрилади. У зотга бўлган муҳаббат мўминнинг қалбида Аллоҳга бўлган муҳаббатнинг зиёда бўлиши билан зиёдалашади, камайиши билан камаяди.\nРасулуллоҳ соллаллоҳу алайҳи ва салламга бўлган муҳаббат у зотни улуғлаш, ҳурматларини жойига қўйишни, у зотга эргашишни, сўзларини ҳамма халқ-ларнинг сўзларидан муқаддам қўйишни ва суннат-ларини улуғлашни тақозо қилади.\nАллома Ибн Қаййим раҳимаҳуллоҳ ёзади: «Инсон-га нисбатан ҳар қандай муҳаббат ва улуғлаш фақатгина Аллоҳга бўлган муҳаббат ва улуғлаш ортидан келмоғи лозим. Чунончи, Расулуллоҳ соллаллоҳу алайҳи ва салламга бўлган муҳаббат ва улуғлаш ҳам у зотни пайғамбар қилиб юборган Зотга бўлган муҳаббат ва улуғлаш ичига кириб, уни тўлдиради. Зотан, умматлари Аллоҳни севганларидан у зотни ҳам севишади, у зотни Аллоҳ улуғлагани учун улуғлашади, ҳурматлашади. Демак, бу Аллоҳнинг муҳаббатидандир, Аллоҳнинг муҳаббати тақозосидандир.\nАллоҳ таоло Расулуллоҳ соллаллоҳу алайҳи ва салламга маҳобат ва муҳаббат туширди. Шунинг учун бирон-бир инсон зоти бошқа инсонлар қалбида Расулуллоҳ соллаллоҳу алайҳи ва салламга нисбатан асҳоблари қалбида ўрнашган муҳаббат, ҳайбат ва улуғликка эга бўлган эмас. Амр ибн Ос розияллоҳу анҳу Исломга кирганидан кейин айтадики, илгари ҳеч кимни Муҳаммад соллаллоҳу алайҳи ва салламни ёмон кўргандек ёмон кўрмасдим, мусулмон бўлганимдан сўнг ҳеч ким менга у зотдан кўра севимлироқ ва ҳурматлироқ бўлмай қолди. Агар сизларга у зотни сифатлаб бериш мендан сўралса, буни қилолмаган бўлардим, чунки мен у зотга эҳтиромим кучлилигидан кўзларимни тўлдириб қарай олмас эдим.\nУрва ибн Масъуд Қурайшга айтган эди: «Эй қавм, қасам ичиб айтаманки, мен Кисро, Қайсар ва бошқа подшоҳлар ҳузурида бўлганман. Бирон-бир подшоҳни асҳоблари уни Муҳаммаднинг асҳоблари Муҳаммадни улуғлашларича улуғлаганини кўрмадим. Аллоҳга қасамки, уни ҳурматлаганларидан юзига тик боқмай-дилар. Агар тупурса тупиги ерга етиб бормай, улардан бирининг кафтига тушади-да, уни юзларига ва кўкрак-ларига суртадилар. Агар таҳорат қилса, ортган сувини талашиб кетадилар» (Жалоул афҳом: 120-121-с).\n2) Расулуллоҳ соллаллоҳу алайҳи ва саллам мақтовларида ғулув ва итроъдан (кўкларга кўтариб мақташдан) қайтарилганлик:\nҒулув – ҳаддан ошиш маъносидадир. Аллоҳ таоло: «Динингизда ғулув кетмангиз (яъни ҳаддингиздан ошмангиз)!» (Нисо: 171) деган.\nИтроъ – ҳаддан ташқари ва ёлғон аралаштириб мақташдир.\nПайғамбар соллаллоҳу алайҳи ва саллам хусусла-рида ғулув кетишдан мурод – у зотни бандалик ва пайғамбарлик мартабасидан юқори кўтариш ва улуҳият хусусиятларидан биронтасини у зотга нисбат бериш билан – масалан, дуо қилиш, мадад тилаш ёки номларига қасам ичиш билан – ҳаддан ошишдир.\nУ зот хусусларида итроъдан мурод – ошириб-тошириб ва кўкларга кўтариб мақташдир. У зот ўзлари бундай қилишдан қайтариб айтганлар: «Мени насро-нийлар Ибн Марямни кўкларга кўтаргани каби кўкка кўтариб мақтаманглар! Мен бир бандаман холос. «Аллоҳнинг бандаси ва расули» денглар» (Муттафақун алайҳ). Яъни, мени ёлғон мақтовлар билан мақтаманг-лар, мени мақташда худди насоролар Ийсо алайҳис-саломнинг мақтовларида ғулув кетиб, уни илоҳ деб даъво қилишганидек ҳаддан тажовуз қилманглар. Мени Роббим нима билан сифатлаган бўлса, шу билан сифатланглар, «Аллоҳнинг бандаси ва элчиси» денг-лар.\nАсҳобларидан бири у зотга: «Сиз бизнинг саййиди-мизсиз» деганида: «Саййид Аллоҳ таборака ва таоло-дир» деганлар. «Сиз энг афзалимиз ва энг улуғимизсиз» дейишганда: «Одатда ўзингиз айтадиган сўзларни айтаверинглар, шайтон сизларни ўз йўлига юргизиб юбормасин», деганлар (Имом Абу Довуд ривояти).\nОдамлар: «Эй Расулуллоҳ, эй энг яхшимиз ва энг яхшимизнинг ўғли, саййидимиз ва саййидимизнинг ўғли!» деб мурожаат қилганларида у зот: «Эй одамлар, одатий сўзингизни айтаверинглар, шайтон сизларни алдаб қўймасин, мен Аллоҳнинг бандаси ва пайғамбари Муҳаммадман. Мени Аллоҳ азза ва жалланинг Ўзи қўйган даражадан юқори кўтаришларингизни истамай-ман», деганлар (Аҳмад ва Насоий ривоятлари).\nУ зот халқлар ичида мутлақ энг афзали ва энг улуғи эдилар. Шундай бўлса-да, ўзларини «Сиз саййидимиз-сиз, сиз энг яхшимизсиз, сиз энг афзалимизсиз, сиз энг улуғимизсиз» каби сўзлар билан мақташларини ёқтирмадилар, асҳобларини у киши ҳақларида ғулув кетишдан ва ортиқча лаганбардорликдан узоқлатиш учун ва тавҳидни ҳимоя қилиш учун шундай қилдилар. Ўзларини банда эришадиган мартабаларнинг энг олийси бўлмиш иккита сифат билан сифатлашга йўлладилар, бу сифатларда ғулув ҳам, ақидага хатар ҳам йўқ эди, у икки сифат – «Аллоҳнинг бандаси ва Расули» деган сифатлар эди. Ўзларини Аллоҳ азза ва жалла ўрнатган мартабадан юқори кўтаришларини истамадилар. Бироқ эндиликда кўп одамлар у зотнинг бу қайтариқларига хилоф қилишди, у зотга дуо қиладиган, мадад тилайдиган, номлари билан қасам ичадиган, Аллоҳдан бошқасидан сўраш мумкин бўлмайдиган нарсаларни у кишидан сўрайдиган бўлдилар. Мавлудларда, қасидаларда ва нашидларда қилаётганлари каби, Аллоҳнинг ҳаққи билан Расули-нинг ҳаққини ажрата олмайдиган бўлдилар.\n3) Расулуллоҳ соллаллоҳу алайҳи ва салламнинг манзилат (даража)ларини баён қилиш:\nРасулуллоҳ соллаллоҳу алайҳи ва салламни Аллоҳ мақтаган сўзлар билан мақтаб, манзилатларини баён қилишнинг, Аллоҳ у зотни у билан муфаззал этган даражаларини зикр қилишнинг ва шундай эътиқод қилишнинг зарари йўқ. У зотнинг Аллоҳ тарафидан берилган олий манзилатлари бор, Аллоҳнинг бандаси ва элчиси, халқлари ичидаги мутлақ энг яхши ва энг афзал кишисидирлар. У зот барча одамларга, инсу жиннинг ҳаммасига Аллоҳнинг расулидирлар, пайғам-барларнинг энг афзали ва энг сўнггисидирлар, у зотдан кейин пайғамбар келмайди. Аллоҳ у зотнинг қалб-ларини кенг-мунаввар қилиб қўйган, зикрларини юксалтириб қўйган, у зотнинг амрларига хилоф қилганларга хорликни битган, у зот Аллоҳ таоло тарафидан ваъда қилинган мақоми маҳмуд (мақтовли ўрин) эгасидирлар: «Шоядки, Роббингиз сизни (Қиёмат кунида) мақтовли (яъни, умматларингизни шафоат қиладиган) мақомда тирилтирур» (Исро: 79). Бу мақом бутун пайғамбарлар ичидан ёлғиз у зотнинг ўзларига хос мақомдир, у зот халқларнинг Аллоҳдан энг қўрқувчироғи ва тақволироғидирлар. Аллоҳ субҳанаҳу ва таоло у зотнинг ҳузурларида овозларни кўтаришдан қайтарган ва у зот ҳузурларида овозларини пасайтирувчи кишиларни мақтаган:\n«Эй мўминлар, (токи қилган яхши) амалларингиз ўзларингиз сезмаган ҳолларингизда беҳуда-бефойда бўлиб қолмаслиги учун сизлар (пайғамбар билан сўзлашган пайтларингизда) овозларингизни пайғам-барнинг овозидан юқори кўтарманглар ва унга бир-бирларингизга очиқ (дағал сўз) қилгандек очиқ-дағал сўз қилманглар! Албатта Аллоҳнинг пай-ғамбари ҳузурида овозларини паст қилган зотлар — ана ўшалар Аллоҳ дилларини тақво учун имтиҳон қилган (яъни, тақво имтиҳонидан ўтган) зотлардир. Улар учун мағфират ва улуғ ажр-мукофот бордир. (Эй Муҳаммад), албатта (сизнинг аҳли аёлларингиз истиқомат қиладиган) ҳужралар ортидан туриб сизни чақирадиган кимсаларнинг кўплари ақлсиз кимса-лардир. Агар улар то сиз ўзингиз уларнинг олдига чиққунингизча (сизни чақириб безовта этмасдан) сабр қилганларида, албатта ўзлари учун яхшироқ бўлур эди. Аллоҳ мағфиратли, меҳрибондир» (Ҳужу-рот: 2-5).\nИмом Ибн Касир раҳимаҳуллоҳ айтади: Бу оят-ларда Аллоҳ таоло мўмин бандаларига Пайғамбар соллаллоҳу алайҳи ва саллам билан қиладиган муомалаларида қилишлари лозим бўлган ҳурмат-эҳтиром кўрсатиш ва улуғлаш, овозларини Пайғамбар соллаллоҳу алайҳи ва салламнинг овозларидан кўтармаслик каби ишлар хусусида одоб берди. Аллоҳ таоло у зотни бошқа одамлардек, исмлари билан: «Эй Муҳаммад» деб чақиришни ман қилди, у зотни фақат рисолат ва нубувват сифатлари билангина: «Ё Расулул-лоҳ», «Эй Аллоҳнинг пайғамбари» деб чақирилиш лозим бўлади. Аллоҳ таоло айтади: «(Эй мўминлар), пайғамбарни чақиришни ўрталарингизда бир-бирларингизни чақириш каби қилмангизлар (яъни у зотни ҳурмат-эҳтиром билан «Эй Аллоҳнинг пайғамбари», деб чақиринглар)» (Нур: 63). Аллоҳ субҳанаҳунинг Ўзи ҳам у зотга: «Я айюҳан-набий», «Я айюҳар-росул» деб хитоб қилган.\nАллоҳ таоло ва фаришталари у зотга саловот йўл-лаб туради, Аллоҳ таоло бандаларини ҳам саловот айтишга буюрган: «Албатта Аллоҳ ҳам, Унинг фаришталари ҳам пайғамбарга дуою саловот айтурлар. Эй мўминлар, сизлар ҳам у зотга саловот ва саломлар айтинглар!» (Аҳзоб: 56).\nЛекин, у зот соллаллоҳу алайҳи ва салламнинг мақтовлари учун Китобу Суннатдан далилсиз бирон муайян вақт ва ҳолатни хослаб ажратилмайди, мавлудхонлар қилаётганидек, у зотнинг туғилган кунлари деб даъво қилинадиган бир кунни мақтовлари учун хослаш мункар бидъатдир.\nУ зот соллаллоҳу алайҳи ва салламнинг суннат-ларини улуғлаш, унга амал қилиш вожиб деб эътиқод қилиш, суннат – таъзимлаш ва амал қилиш вожиблиги жиҳатидан Қуръони Каримдан кейин иккинчи ўринда туради, чунки у Аллоҳ таоло тарафидан ваҳийдир, деб эътиқод қилиш ҳам у зотнинг ўзларини улуғлаш жумласига киради. Аллоҳ таоло айтади: «Ва у ўз ҳавойи-хоҳиши билан сўзламас. У фақат (Аллоҳ томонидан пайғамбарга) ваҳий қилинаётган (туширилаётган) бир ваҳийдир» (Нажм: 3-4).\nУ зотнинг ҳадисларини шубҳа остига қўйиш ёки шаънини пасайтириш ёки ривоят йўллари ва санадларини саҳиҳ ёки заиф деб санаш ё маъноларини шарҳлаш фақатгина чуқур илм ва ҳофиза эгаси бўлган зотларгагина жоиз бўлади. Ҳозирги даврга келиб, Расулуллоҳ соллаллоҳу алайҳи ва салламнинг суннатлари ҳақида жоҳилона журъат билан сўзлов-чилар кўпайган, хусусан ҳали таълимнинг дастлабки босқичларида бўлган ўспирин ёшлар тарафидан бу иш кўпроқ содир бўлади, улар бир неча китоблар кўрган бўлиб, ўзларича ҳадисларни саҳиҳ ва заифга ҳукм қиладиган, ровийлар шаънида илмсизлик билан фикр билдирадиган бўлганлар. Бу уларнинг ўзларига ҳам, умматга ҳам катта хатардир. Шундай экан, Аллоҳдан қўрқсинлар, ўз ҳадларини билсинлар.\nПайғамбар соллаллоҳу алайҳи ва салламга итоат қилиш у зот буюрган нарсани қилиш ва қайтарган нарсани тарк қилишни вожиб қилади ва бу «Муҳаммадун Расулуллоҳ» деган шаҳодатнинг талаби ҳамдир. Дарҳақиқат, Аллоҳ таоло у зотга итоат қилишимизни кўп оятларда буюрган. Гоҳо у зотга итоат Аллоҳга итоат калимаси билан ёнма-ён келади. Масалан, Аллоҳ таоло айтади: «Эй мўминлар, Аллоҳга итоат қилингиз, ва пайғамбарга ҳамда ўзларингиздан бўлган (яъни, мусулмон) ҳокимларга бўйинсунингиз!» (Нисо: 59).\nБу каби оятлар кўп. Гоҳо алоҳида суратда ҳам буюради:\n«Кимки пайғамбарга итоат этса, демак, Аллоҳга итоат этибди» (Нисо: 80).\n«Ва пайғамбарга бўйинсунинглар. Шояд раҳ-матга эришсангизлар» (Нур: 56).\nГоҳо расули соллаллоҳу алайҳи ва салламга осий бўлган кимсаларга ваъид (таҳдид) оятлари келади. Аллоҳ таоло айтади:\n«Пайғамбарнинг амрига хилоф иш қиладиган кимсалар ўзларига бирон фитна-кулфат етиб қолишдан ёки аламли азоб етиб қолишидан ҳазир бўлсинлар!» (Нур: 63).\nЯъни, қалбларига куфр, мунофиқлик, бидъат каби фитналар етиши ёки дунёда аламли азоб бўлмиш қатл этилиш, жазо, қамоқ ёки шу каби тезкор уқубатлар етиши мумкин. Аллоҳ таоло Расулуллоҳ соллаллоҳу алайҳи ва салламга итоат қилишни ва эргашишни банданинг Аллоҳ муҳаббатига эришишига, гуноҳлари мағфират этилишига сабаб қилди. Аллоҳ таоло айтади:\n«Айтинг (эй Муҳаммад): Агар Аллоҳни севсан-гиз, менга эргашинглар. Шунда Аллоҳ сизларни севади ва гуноҳларингизни мағфират қилади» (Оли Имрон: 31).\nШунингдек, у зотга итоат қилишни ҳидоят, осий бўлишни залолат деб атади:\n«Агар унга бўйинсунсангиз, ҳидоят топурсиз-лар» (Нур: 54).\n«Энди агар улар сизга жавоб бера олмасалар, бас, билингки улар фақат ҳавойи нафсларигагина эргашурлар. Аллоҳ томонидан ҳидоятланмаган ҳолда ўз ҳавои нафсига эргашган кимсадан ҳам йўлдан озганроқ ким бор?! Албатта Аллоҳ бундай золим қавмни хидоят қилмас» (Қасас: 50).\nАллоҳ субҳанаҳу ва таоло у зотда умматлари учун гўзал намуна борлигини хабар берди:\n«(Эй мўминлар), сизлар учун — Аллоҳ ва охират кунидан умидвор бўлган ҳамда Аллоҳни кўп ёд қилган кишилар учун Аллоҳнинг пайғамбари (иймон-эътиқоди ва хулқи атвори)да гўзал ибрат бордир» (Аҳзоб: 21).\nИбн Касир раҳимаҳуллоҳ айтади: «Бу ояти карима Расулуллоҳ соллаллоҳу алайҳи ва салламни сўзларида, амалларида, барча ҳолатларида намуна қилиб ушлаш-даги катта аслдир. Шунинг учун ҳам Аллоҳ таборака ва таоло «Аҳзоб» кунида Пайғамбар соллаллоҳу алайҳи ва салламнинг сабру тоқатларини, чидам ва матонат-ларини, жиҳодларини, Робби азза ва жалладан кенглик-ёруғлик кутишларини ўрнак ва намуна қилиб олишга буюрди. Қиёмат кунигача у зотга Аллоҳнинг саловот ва саломлари бўлсин».\nДарҳақиқат, Аллоҳ таоло Расулга ва унга эргашган-ларга итоат қилишни Қуръоннинг қирққа яқин ўрнида такрор-такрор келтирди. Инсонлар Расулуллоҳ ва унинг издошлари олиб келган нарсага емоқ-ичмоққа муҳтож бўлгандек муҳтождирлар. Чунки емоқ-ичмоқсиз дунёда ўлим вужудга келади. Расул ва унинг издошларига итоатсизлик билан эса доимий азоб ва бахтсизлик вужудга келади. Расулуллоҳ соллаллоҳу алайҳи ва саллам ҳам ибодатларни адо қилишда ўзларига эргашишга ва уларни ўзлари адо қилаётган кайфиятда адо қилишга буюрдилар:\n«Менинг намоз ўқиётганимни кўрганингиздек намоз ўқинглар» (Имом Бухорий ривояти).\n«Мендан ҳаж ибодатларингизни ўрганинглар» (Имом Муслим ривояти).\n«Ким бизнинг амримиз бўлмаган ишни қилса, у рад қилингандир» (Муттафақун алайҳ).\n«Ким суннатимдан юз ўгирса, у мендан эмас» (Муттафақун алайҳ).\nВа бошқа ҳадислар борки, уларда Расулуллоҳ соллаллоҳу алайҳи ва салламга эргашишга буйруқ ҳамда у зотга қарши чиқишдан қайтариқлар бордир.\nАллоҳ таоло Расулуллоҳ соллаллоҳу алайҳи ва салламга саловоту саломлар айтишни у зотнинг ҳақларидан қилди ва умматга у зотга саловот ва салом айтишни машруъ қилди. Аллоҳ таоло айтади:\n«Албатта Аллоҳ ҳам, Унинг фаришталари ҳам пайғамбарга дуою саловот айтурлар. Эй мўминлар, сизлар ҳам у зотга саловот ва саломлар айтинглар!» (Аҳзоб: 56).\nАллоҳ таолонинг саловоти фаришталар ҳузурида у зотни мақташи, фаришталарнинг саловоти дуо, инсонларнинг саловоти истиғфор айтишдир (Бухорий Абул Олиядан зикр қилган).\nАллоҳ субҳанаҳу ва таоло ушбу оятда бандаси ва набийсининг Ўз ҳузуридаги – малаъул аълодаги манзилатидан хабар берди. Яъни, Аллоҳ у кишини муқарраб фаришталар ҳузурида мақтайди, фаришталар у кишига саловот йўллайдилар, сўнг Аллоҳ таоло юқори ва қуйи олам аҳлининг мақтови жам бўлиши учун қуйи олам аҳлини Расулуллоҳ соллаллоҳу алайҳи ва салламга саловот ва салом йўллашга буюрди.\n«Саломлар айтинглар!» маъноси – Ислом саломи билан салом беринглар, демакдир. Агар Пайғамбар соллаллоҳу алайҳи ва салламга саловот айтилса, саловот ва салом баробар айтилиши керак, биттасига чекланиб қолмаслик лозим. Яъни, фақат «соллаллоҳу алайҳи» дейилмайди ва фақат «алайҳиссалом» ҳам дейилмайди. Чунки Аллоҳ таоло ҳар иккаласини баробар айтишга буюрди.\nРасулуллоҳ соллаллоҳу алайҳи ва салламга саловот айтмоқлик баъзи ўринларда матлуб ва зарурий бўлиб, вожиб ёки суннати муаккада ҳисобланади.\nИбн Қаййим раҳимаҳуллоҳ «Жалоул афҳом» китобида саловот айтишнинг 41та ўрнини келтиради ва биринчи ўринни ушбу сўзлар билан бошлайди: «Саловот айтишнинг энг муҳим ва энг таъкидлироғи намозда ташаҳҳуддан кейинги саловот бўлиб, мусулмонлар унинг шаръий эканига ижмоъ қилишган, вожиб эканида ихтилоф қилишган». Сўнг қунут дуосининг охирида, жума, икки ҳайит ва истисқо намозлари хутбаларида, муаззинга жавоб айтгандан кейин, дуо пайтида, масжидга кириш ва чиқишда, у зотнинг номлари зикр этилганда каби ўринларини айтиб ўтади.\nРасулуллоҳ соллаллоҳу алайҳи ва салламга саловот ва салом айтиш ўринларини айтиб ўтгач, бу саловотлардан ҳосил бўладиган самараларни зикр қилади ва улардан 40тасини санаб ўтади (Жалоул афҳом: 203-с).\nØ Бу билан Аллоҳнинг буйруғига бўйсуниш бор;\nØ Бир марта саловот айтганга Аллоҳ таолодан 10 саловот ҳосил бўлади;\nØ Дуо қилишдан олдин саловот айтса, ижобатига умид бўлади;\nØ Расулуллоҳ соллаллоҳу алайҳи ва салламга васила сўраш билан саловот йўлласа, у зот соллаллоҳу алайҳи ва салламнинг шафоатига эришишига сабаб бўлади;\nØ Саловот йўллаш гуноҳларнинг кечирилишига сабаб бўлади;\nØ Саловоту салом айтувчига Пайғамбар соллал-лоҳу алайҳи ва салламнинг жавоб қайтариш-ларига сабаб бўлади.\nЎша улуғ пайғамбарга Аллоҳнинг саловоту салом-лари бўлсин.\nАҳли байт – Пайғамбар соллаллоҳу алайҳи ва салламнинг садақа ейишлари ҳаром бўлган хонадон аҳли бўлиб, улар Алий оиласи, Жаъфар оиласи, Ақил оиласи, Аббос оиласи, Ҳорис ибн Абдулмуттолиб авлоди ҳамда Пайғамбар соллаллоҳу алайҳи ва салламнинг аёллари ва қизларидир.\nАллоҳ таоло айтганидек: «(Эй пайғамбар) хонадо-нининг аҳли, Аллоҳ сизлардан гуноҳни кетказишни ва сизларни бутунлай поклашни истайди, холос» (Аҳзоб: 33).\nИмом Ибн Касир раҳимаҳуллоҳ «Тафсир»ида ёзади: «Қуръонни тадаббур қилган киши Пайғамбар соллаллоҳу алайҳи ва салламнинг аёллари ҳам мазкур оят остига киришлари ҳақида шак-шубҳа қилмайди, чунки аслида гапнинг оқими улар ҳақида бормоқда. Шунинг учун кейинги оятда: «(Эй пайғамбар аёллари,) уйларингизда Аллоҳнинг оятлари ва ҳикмат (яъни пайғамбар ҳадислари)дан иборат тиловат қилина-диган нарсаларни зикр-тиловат қилинглар!» (Аҳ-зоб: 34) дейилади. Яъни, Аллоҳ таборака ва таоло сизларнинг уйларингизда Ўз Расулига нозил қилаётган Китоб ва Суннатга амал қилинглар (Қатода ва бошқалар тафсирига кўра), бутун инсонлар орасидан фақат сизларга хосланган бу неъматни зикр қилинглар, зотан ваҳий бошқаларнинг эмас, айнан сизларнинг уйингизда тушмоқда. Оиша Сиддиқа бинт Сиддиқ розияллоҳу анҳо улар ичида ушбу неъматга энг лойиқроқ ва бу хусусда улуши энг кўп ва бу умумий раҳматдан хосланганроқдирлар. Чунки, бу зотнинг тўшакларидан бошқа бирон аёлнинг тўшагида Расулуллоҳ соллаллоҳу алайҳи ва салламга ваҳий нозил бўлган эмас. Бу ҳақда Пайғамбар соллаллоҳу алайҳи ва салламнинг ўзлари хабар берганлар».\nАҳлус-сунна вал-жамоа Расулуллоҳ соллаллоҳу алайҳи ва салламнинг аҳли байтларини яхши кўради-лар, дўст тутадилар ва Расулуллоҳ соллаллоҳу алайҳи ва салламнинг улар хусусида қилган васиятларини ёдда тутадилар: «Аҳли байтим хусусида сизларга Аллоҳ(дан қўрқиш)ни эслатаман» (Имом Муслим ривояти).\nАҳлус-сунна уларни яхши кўрадилар ва ҳурмат қиладилар. Чунки, бу Расулуллоҳ соллаллоҳу алайҳи ва салламни яхши кўриш ва ҳурматлаш жумласидандир. Фақат шарти шуки, улар худди аждодлари бўлмиш Аббос ва унинг авлоди, Алий ва унинг авлоди каби суннатга эргашувчи, динда мустаҳкам турган бўлиш-лари керак. Аммо, суннатга хилоф қилган ва динда барқарор бўлмаган кишиларни гарчи аҳли байтдан бўлсалар-да, дўст тутиш жоиз эмас.\nАҳлус-сунна вал-жамоа аҳли байтга нисбатан мўътадил ва инсоф билан муносабатда бўладилар, улар ичидан динда мустаҳкам турувчи кишиларни дўст тутадилар, суннатга мухолиф бўлган ва диндан четланган кимсалардан гарчи аҳли байтдан бўлсалар-да, воз кечадилар. Зеро, ундай кимсаларнинг аҳли байтдан ва Расулуллоҳ соллаллоҳу алайҳи ва салламнинг қариндошларидан бўлишлари то динда барқарор бўлмагунларича уларга ҳеч қандай фойда бермайди.\n«Ва яқин қариндош-уруғларингизни (Аллоҳнинг азобидан) огоҳлантиринг!» (Шуъаро: 214) ояти нозил бўлгач, Расулуллоҳ соллаллоҳу алайҳи ва саллам қариндош-уруғларини чорлаб, уларга шундай хитоб қилдилар:\n«Эй Қурайш жамоаси – ёки шунга ўхшаш сўз – ўз жонингизни қутқариб олинг, мен Аллоҳнинг азобидан бирон нарсани сизлардан тўса олмайман. Эй Аббос ибн Абдулмутталиб, мен Аллоҳнинг азобидан бирон нарса-ни сиздан тўса олмайман. Эй Расулуллоҳнинг аммаси София, мен Аллоҳнинг азобидан бирон нарсани сиздан тўса олмайман. Эй Фотима бинт Муҳаммад, молимдан истаганингча сўра, бироқ мен Аллоҳнинг азобидан бирон нарсани сендан тўса олмайман» (Имом Бухорий ривояти).\nЯна ҳадис шариф борки: «Қай бир кимсани амали (саодат даражасига етишда) кечиктирган бўлса, насаби уни тезлата олмайди» (Имом Муслим ривояти).\nАҳлус-сунна вал-жамоа аҳли байтнинг баъзилари хусусида ғулув кетиб, уларни гуноҳдан мутлақ пок деб даъво қиладиган рофизийлардан ҳам, ҳақ йўлда бар-қарор бўлган аҳли байтларга адоват қиладиган, уларга таъна-маломат тошлари отадиган носибийлардан ҳам, аҳли байтни Аллоҳга восита қиладиган ва уларни илоҳлаштирадиган бидъат ва хурофот аҳлидан ҳам ўзларини пок деб биладилар.\nАҳлус-сунна бу ва бошқа хусусларда мўътадил манҳаж ва тўғри йўл устидадир. Улар аҳли байт ва улардан бошқалар ҳақида ҳаддан ҳам ошмайдилар, беписандлик ҳам қилмайдилар, жафо ҳам қилмайдилар, ғулув ҳам кетмайдилар, ғулув кетувчилардан ўзларини пок санайдилар. Амирул мўминийн Алий ибн Абу Толиб розияллоҳу анҳу ўзи ҳақида ғулув кетган кимсаларни тириклай ўтга ташлади. Ибн Аббос розияллоҳу анҳумо уларни ўлдиришни қўллаб-қувватлади, бироқ ўтда ёндириш ўрнига қилич билан қатл қилиш тарафдори бўлди. Алий розияллоҳу анҳу ғулувчиларнинг бошлиғи Абдуллоҳ ибн Сабаъни ўлдириш мақсадида излатганида у қочиб яширинди.\nСаҳобадан мурод кимлар? Улар хусусида қандай эътиқод қилиш керак бўлади?\nСаҳоба – саҳобий сўзининг кўплиги бўлиб, у Пайғамбар соллаллоҳу алайҳи ва саллам билан кўришган, у зотга иймон келтириб, мўмин ҳолида ўлган кишидир. Уларни Пайғамбар соллаллоҳу алайҳи ва салламга ҳамсуҳбат бўлганлик, бирга жиҳод қилган-лик, у зотдан шариатни қабул қилиб, ўзларидан кейин-гиларга етказганлик хусусиятлари билан умматнинг энг афзали, даврларнинг энг яхшиси деб эътиқод қилиш вожиб бўлади. Дарҳақиқат, Аллоҳ таоло уларни Ўзининг улуғ Китобида мақтаб, шундай дейди:\n«Муҳожир ва ансорларнинг биринчи пешқадам-лари ва уларга чиройли амаллар билан эргашган зотлар — Аллоҳ улардан рози бўлди ва улар ҳам Ундан рози бўлдилар. Яна (Аллоҳ) улар учун остидан дарёлар оқиб турадиган, улар абадий қоладиган жаннатларни тайёрлаб қўйди. Мана шу буюк бахтдир» (Тавба: 100).\n«Муҳаммад Аллоҳнинг пайғамбаридир. У билан бирга бўлган (мўмин)лар кофирларга қаҳрли, ўз ораларида (мўминлар билан) эса раҳм-шафқатли-дирлар. Уларни (мудом) Аллоҳдан фазл-марҳамат ва ризолик тилаб рукуъ, сужуд қилаётган ҳолларида кўрурсиз. Уларнинг юзларида сажда изидан (қолган) белги-аломатлари бордир. Мана шу (яъни кофир-ларга қаҳрли бўлиш, мўминларга меҳрибонлик ва кўп намоз ўқиб, рукуъ-сажда қилиш) уларнинг Таврот-даги мисолларидир. (Яъни Тавротда ҳам Аллоҳ таоло мўминларни мана шундай сифатлар билан сифатлаган-дир). Уларнинг Инжилдаги мисоллари эса худди бир шохлар чиқариб, қувватга киргач, йўғонлашиб, ўз новдасида тик турган, деҳқонларни лол қолдира-диган ўсимликка ўхшайди. (Мўминларнинг аввал-бошда заиф-озчилик бўлишиб, кейин аста-секин кўпайиб, кучга тўлиб кетишлари Инжилда юқорида зикр қилинганидек ўсимликка ўхшатилиши) улар сабабли кофирларни хафа қилиш учундир. Аллоҳ (мўминлардан) иймон келтириб, яхши амаллар қилган зотларга мағфират ва улуғ ажр-мукофот ваъда қилгандир» (Фатҳ: 29).\n«(У ўлжалар яна) ўз диёрларидан ва мол-мулкла-ридан ҳайдаб чиқарилган зотлар — камбағал муҳо-жирларникидирки, улар Аллоҳдан фазл-марҳамат ва ризолик истарлар ҳамда Аллоҳ ва Унинг пайғамбарига ёрдам берурлар. Ана ўшалар (иймонларида) содиқ зотлардир. Улардан (муҳожир-лардан) илгари (Мадина) диёрига ўрнашган ва иймон-эътиқодни (маҳкам ушлаган) зотлар (ансор-лар) эса ўзлари(нинг ёнлари)га ҳижрат қилиб келган кишиларни севарлар ва дилларида уларга (муҳожирларга) берилган нарса-ўлжалар сабабли бирон ҳасад туймаслар ҳамда гарчи ўзларида эҳтиёж бўлса-да, ўзларини қўйиб (ўзгаларни) ийсор-ихтиёр қилурлар. Кимки ўз нафсининг бахиллиги-дан сақлана олса, бас, ана ўшалар нажот топгувчи зотлардир» (Ҳашр: 8-9).\nБу оятларда Аллоҳ субҳанаҳу муҳожир ва ансорларни мақтади ва уларни яхшиликлар сари шошилувчи пешқадамлар деб сифатлади ҳамда улар-дан рози эканлигини, уларга жаннатларни ҳозирлаб қўйганлигини хабар берди. Уларни ўзаро бир-бирларига меҳрибон, кофирларга нисбатан қаттиққўл деб, рукуъ ва саждалари кўп, қалблари пок ва иймону тоат белгилари билан танилиб турадилар, деб сифатла-ди. Уларни кофир душманларни ғамга солишда Ўз пайғамбарига шерикликка танлаганини айтди. Шу-нингдек, муҳожирларни ўз ватанларини, мол-дунё-ларини Аллоҳ учун, динининг нусрати учун, Аллоҳнинг фазли ва розилигини умид қилиб тарк қилдилар ва шунда содиқ қолдилар, деб сифатлади. Ансорларни эса ҳижрат ва нусрат ҳовлиси соҳиблари ва содиқ иймон аҳли деб сифатлади, уларнинг муҳожир биродарларига бўлган муҳаббатларини, муҳожирларни ўзларидан афзал кўрганликларини ва уларга нисбатан ҳамдарду хайрихоҳ бўлганликларини, бахилликдан саломат бўлганликларини васф қилди ва шу билан нажотга эришганликларининг хабарини берди. Бу айтиб ўтилганлар уларнинг умумий фазилатларидан баъзиси бўлиб, муҳожиру ансорлардан ҳар бирининг баъзиларини баъзиларидан афзал қилиб турадиган мартабалари, хос фазилатлари бор ва бу уларнинг Исломга, жиҳодга, ҳижратга ошиқишларига қараб ўлчанади. Аллоҳ улардан рози бўлсин.\nСаҳобаларнинг афзали тўрт халифа – Абу Бакр, Умар, Усмон ва Алий розияллоҳу анҳумдирлар. Сўнг жаннат хушхабари берилган ўн киши – мазкур тўрт халифа ва Талҳа, Зубайр, Абдурраҳмон ибн Авф, Абу Убайда ибн Жарроҳ, Саъд ибн Абу Ваққос, Саид ибн Зайддирлар розияллоҳу анҳум ажмаийн.\nМуҳожирлар ансорлардан, Бадр ва Ризвон аҳллари-дан афзалдирлар. Макка фатҳидан илгари Исломга кириб, жанг қилганлар Фатҳдан кейин Исломга кирганлардан афзалдир.\nСаҳобалар ўртасида воқеъ бўлган фитна ва жанглар хусусида аҳлус-сунна вал-жамоанинг тутган йўли\nЯҳудлар Исломга ва мусулмонларга қарши тил бириктиришди, улардан бири Яман яҳудларидан бўл-миш Абдуллоҳ ибн Сабаъ исмли маккор ва ифлос бир кимса ўзини мусулмон қилиб кўрсатиб, мусулмонлар ичида хулафои рошидийннинг учинчилари Усмон ибн Аффон розияллоҳу анҳуга қарши кин-адоват ва заҳар пуфлай бошлади, унинг зиддига туҳматлар ёғдира бошлади. Унинг сўзларига алданган фикри тор, иймони заиф, фитнани яхши кўрадиган кимсалар унинг атро-фида тўпландилар. Тил бириктирув халифаи рошид Усмон розияллоҳу анҳунинг мазлум бўлиб ўлдири-лиши билан ниҳоя топди. Унинг ортидан мусулмонлар орасида ихтилоф келиб чиқди. Мазкур яҳудий ва унинг издошлари ташаббуси билан фитна авж олди, охир-оқибат саҳобалар орасида уруш келиб чиқди.\nТаҳовия шориҳи айтади: «Олимларнинг айтиш-ларича, рофизийликнинг аслини мақсади Ислом дини-ни йўқ қилиш ва Расулуллоҳ соллаллоҳу алайҳи ва салламни обрўсизлантириш бўлган зиндиқ мунофиқ келтириб чиқарган. Абдуллоҳ ибн Сабаъ ўзини мусул-мон кўрсатиб, ўз макри ва ифлослиги билан худди Булис насронийлик динига қилганидек Ислом динига путур етказишни истади. У ўзини художўй қилиб кўрсатди, амри маъруф, наҳий мункар қилувчи бўлиб кўринди. Охири бориб Усмон розияллоҳу анҳуга фитна уюштириш ва ўлдириш ишига харакат қилди. Кейин Кўфага келиб, ўзининг ғаразли мақсадларига эришиш учун Алий розияллоҳу анҳу хусусида ғулув қилиш ва унга мадад беришни изҳор қилди. Бу нарса Алий розияллоҳу анҳуга етиб боргач, у киши уни ўлдирмоқчи бўлдилар. Шунда у Қирқийсга қочиб кетди. Бу хабар тарихда машҳур».\nШайхулислом Ибн Таймия айтади: «Усмон розиял-лоҳу анҳу ўлдирилгач, қалблар бирлаша олмай қолди, қайғу ғамлар улканлашди, ёмонлар ғолиб бўлиб, яхшилар хор бўлди. Фитна чиқара олмай юрганлар ҳаракатга тушдилар. Яхшилик, ислоҳни яхши кўра-диган кишилар уни барпо қилишдан ожиз бўлиб қолдилар ва амирул мўминийн Алий ибн Абу Толиб розияллоҳу анҳуга байъат бердилар. Дарҳақиқат, у киши ўша пайтда халифаликка энг лойиқ ва бошқалардан кўра афзалроқ эди. Аммо, қалблар тарқоқ, фитна олови ёқилган эди, сўзлар бир-бирига тўғри келмас, жамият издан чиққан, халифа ва яхши инсонлар ўзлари мақсад қилаётган барча яхшиликларга имкон топа олмасдилар. Кўпчилик бўлиниш ва фитнага аралашиб кетди ва бўлар иш бўлди».\nАлий ва Муовия розияллоҳу анҳумо ўртасидаги урушга аралашган саҳобаларнинг узрларини баён қилиб, яна шундай дейди: «Муовия халифалик даъво қилмаган, у Алий билан жангга кирганида унга халифа сифатида байъат берилмаган ва халифа сифатида жангга кирмаган, халифаликка лойиқ ҳам эмасди. Буни Муовия ҳам, унинг тарафдорлари ҳам эътироф этишар-ди. Муовия ва тарафдорлари Алий ва унинг тараф-дорларига қарши уруш бошлаш ва уларга ғолиб бўлишни ўйламаган ҳам эди. Бироқ, Алий розияллоҳу анҳу ва у кишининг асҳоблари у кишига итоат қилиш ва байъат бериш лозим, чунки мусулмонлар учун фақат битта халифа бўлиши керак деган фикрда эдилар ва Муовия ва унинг тарафдорларини у кишининг итоатидан ташқарида ҳисоблаб, уларни ягона халифага итоат қилдириш ва жамоатни сақлаб қолишни ўз вазифалари деб кўрдилар, бу вазифани адо қилиш мақсадида уларга қарши жанг қилиш фикрида бўлдилар. Муовия ва унинг тарафдорлари эса, Алийга итоат қилиш бизга вожиб эмас, агар бизга қарши уруш очилса, биз мазлум ҳолда урушга кирамиз, чунки Усмон билиттифоқ мазлум бўлиб ўлдирилди, унинг қотиллари Алийнинг лашкари ичида, улар шавкат ва қудрат соҳиби, агар биз тийилсак улар бизга ҳам зулм ва тажовуз қилишади, Алий эса худди Усмонни ҳимоя қила олмаганидек бизни ҳам улардан ҳимоя қила олмайди, биз бизнинг ҳақимизда инсоф қилишга қодир бўлган халифага байъат қилишимиз лозим, дейишар-ди».\nСаҳобалар орасида урушлар келтириб чиқарган фитна ва пайдо бўлган ихтилофлар хусусида аҳлус-сунна вал-жамоанинг фикри икки ишда умумлашади:\nБиринчи иш: Улар саҳобалар орасида вужудга келган нарсалар ҳақида гапиришдан тўхталадилар ва у ҳақда баҳс юритишдан тийиладилар, чунки бундай ҳолатларда сукут сақлаш омонлик йўлидир ва айтадилар:\n«Эй Роббимиз, Ўзинг бизларни ва бизлардан илгари иймон билан ўтган зотларни мағфират қилгин ва қалбларимизда иймон келтирган зотлар учун бирон ғилли-ғаш қилмагин. Эй Роббимиз, албатта Сен меҳрибон ва раҳмлидирсан» (Ҳашр: 10).\nИккинчи иш: Саҳобаларнинг камчиликлари ҳақи-да ривоят қилинган сўзларга бир неча тарафлама жавоб айтилади:\nБиринчи: Бу сўзлар орасида душманлар уларнинг обрўларини тўкиш учун тўқиб чиқарган ёлғонлар мавжуд.\nИккинчи: Бу сўзларга қўшиб юборилган, камайти-рилган, яъни аслидан ўзгартирилиб ёлғонлар киргизил-ган, шу боис уларга эътибор берилмайди.\nУчинчи: Бу сўзлар ичидан тўғри бўлганлари ҳам – улар эса жуда оз – улар бунда маъзурдирлар. Чунки, улар мужтаҳидлардир, ижтиҳодлари ортидан ё тўғри топган ё эса хато қилган бўлиб чиқадилар. Чунки, бу ижтиҳод қилинадиган ўринлардан бўлиб, агар мужта-ҳид тўғри топса икки ажрга, хато қилса бир ажрга эга бўлади ва унинг хатоси кечирилган. Расулуллоҳ соллаллоҳу алайҳи ва саллам айтганлар: «Агар ҳукм қилувчи ижтиҳод қилиб, тўғри топса, унга иккита ажр, ижтиҳод қилиб, хато қилса, унга битта ажр бўлади» (Муттафақун алайҳ).\nТўртинчи: Саҳобалар ҳам инсон, шахс сифатида хато қилишлари мумкин. Улар шахсларга нисбатан гуноҳдан пок эмаслар. Лекин улардан содир бўлган нарсаларга бир неча каффоратлар бор:\n— Тавба қилган бўлишлари. Тавба ҳар қанча гуноҳ-ни ўчириб юборади. Бу ҳақда далиллар келган.\n— Агар улардан бирор хато содир бўлган тақдирда ҳам, уларнинг ўша хатонинг кечирилишига олиб келадиган фазилатлари, хусусиятлари бор. Аллоҳ таоло айтади: «Албатта, яхши амаллар ёмонлик-гуноҳларни кетказур» (Ҳуд: 114).\n— Уларга бошқаларга нисбатан кўп яхшиликлар ато этилган. Фазлда ҳеч ким уларга тенглаша олмайди. Расулуллоҳ соллаллоҳу алайҳи ва сал-ламнинг сўзлари билан собит бўлганки, улар энг яхши аср кишилари, улардан бирларининг бир мудд қилган садақаси бошқаларнинг Уҳуд тоғича қилган садақаларидан ортиқроқ (Мутта-фақун алайҳ). Розияллоҳу анҳум ва арзоҳум ажмаъийн.\nШайхулислом Ибн Таймия раҳимаҳуллоҳ айтади: «Бутун аҳлус-сунна вал-жамоа ва дин имомларининг ҳаммалари саҳобалардан биронтасини, энг яқинларини ҳам, собиқийнларини ҳам, бошқаларини ҳам маъсум – гуноҳдан пок деб эътиқод қилмайдилар. Балки улар ҳам гуноҳга тушиб қолишлари мумкин. Аллоҳ таоло улар-ни тавба сабабли кечиради, даражаларини кўтаради ва гуноҳларни ўчирувчи яхшиликлар ёки бошқа сабаблар билан кечиради. Аллоҳ таоло айтади:\n«Рост Қуръонни келтирган зот (яъни, Муҳаммад алайҳис-салоту вассалом) ва уни тасдиқ этган (мўминлар) – ана ўшалар тақводор зотлардир. Улар учун Парвардигорлари ҳузурида (яъни жаннатда) ўзлари хоҳлаган нарсалари бордир. Бу чиройли амал қилгувчи кишиларнинг мукофотидир. Зеро Аллоҳ уларнинг қилган ёмон амалларини ўчириб, қилиб ўтган энг чиройли амалларининг ажри билан мукофотлар» (Зумар: 33-35).\n«Энди қачон у вояга етиб, қирқ ёшга тўлганида: «Роббим, мени Сен менга ва ота-онамга инъом этган неъматингга шукр қилишга ва Ўзинг рози бўладиган яхши амалларнигина қилишга муваф-фақ этгин ва Ўзинг мен учун зурриётимда ҳам яхшилик қилгин (яъни фарзандларимни ҳам аҳли солиҳ бандаларингдан қилгин). Албатта мен Сенга (қилган барча гуноҳларимдан) тавба қилдим ва албатта мен мусулмонлардандирман», деди. Ана ўшалар шундай зотлардирки, Биз улардан қилган энг чиройли амалларни қабул қилурмиз ва жаннат эгалари қаторида уларнинг ёмонлик гуноҳларидан ўтиб юборурмиз» (Аҳқоф: 15-16)». (Мажмуъул фато-во: 35,69).\nДарҳақиқат, Аллоҳнинг душманлари фитна вақти-да саҳобалар орасида келиб чиққан ихтилоф ва жангу жадални уларни камситиш ва ҳурматларига тил теккизишга сабаб қилиб олдилар. Баъзи замондош ёзувчилар ҳам бу хабис йўлни тутиб, ўзлари билмаган нарсалари ҳақида вайсашади. Ўзларини Расулуллоҳ соллаллоҳу алайҳи ва салламнинг саҳобалари орасида гўё ҳакам қилиб олиб, нодонлик билан, ҳеч қандай далилсиз равишда улардан баъзиларини тўғриликка, баъзиларини хатокорликка ҳукм қилишади, шарқ-шунослар ва уларнинг думлари бўлмиш ғаразли кимсалар сўзини такрорлашади. Айрим саёз билимли ёш мусулмонларни ўзларининг улуғ умматлари тарихи-га ва асрларнинг яхшиси бўлган салафи солиҳлари тарихига нисбатан шубҳага соладилар, Исломни айблашни ва мусулмонларнинг бирлигини бўлиб ташлашни истайдилар, салафи солиҳларга эргашиш ва Аллоҳ таолонинг: «Улардан кейин (дунёга) келган зотлар айтурлар: Эй Роббимиз, Ўзинг бизларни ва бизлардан илгари иймон билан ўтган зотларни мағфират қилгин ва қалбларимизда иймон келтирган зотлар учун бирон ғилли-ғаш қилмагин. Эй Роббимиз, албатта Сен меҳрибон ва раҳмлидирсан» (Ҳашр: 10) деган сўзларига амал қилиш ўрнига бу умматнинг охиргилари қалбига ав-валгиларга нисбатан адоват солишни кўзлайдилар.\nРисолати Муҳаммадиянинг хусусияти\nСаҳиҳ эътиқод ва унга зид бўлган нарсалар\nОли Имрон сурасининг тафсири 1 : ( 1 – 63-оятлар )\nДин учун ҳаракат барчанинг вазифаси\nPDF - Расулуллоҳ соллаллоҳу алайҳи ва саллам ва аҳли байтлари ҳамда саҳобалари ҳақларида эътиқод қилиш вожиб бўлган нарсалар - 716.1 KB\nDOCX - Расулуллоҳ соллаллоҳу алайҳи ва саллам ва аҳли байтлари ҳамда саҳобалари ҳақларида эътиқод қилиш вожиб бўлган нарсалар - 443.2 KB\nPDF - Mobile - Расулуллоҳ соллаллоҳу алайҳи ва саллам ва аҳли байтлари ҳамда саҳобалари ҳақларида эътиқод қилиш вожиб бўлган нарсалар


Надежда Савченко озодликка чиқди\nЖаҳон 08:37 / 16.04.2019 26359\nУкраина олий радаси депутати, давлат тўнтарувини ташкиллаштириш гумони билан тергов изоляторида сақланган Надежда Савченко озодликка чиқди.\nКиев вилояти Бровар шаҳри туман суди Савченкони ва “Зобитлар корпуси” ташкилоти раҳбари Владимир Рубанни озодликка чиқариш ҳақида қарор чиқарган. 16 апрелга ўтар кечаси уларнинг ҳибсда ушлаб турилиши муддати поёнига етган. Бундан бир кун аввал эса суд эҳтиёт чорасини узайтирмасликка қарор қилган.\n“Мен озодлик учун қандай курашиш кераклигини кўрсатдим. Мен ҳар бир адолатсиз судланган учун озодликни тилайман. Прокурорлар кафолатлаганидек, мен қонунларни бузмайман, хорижга қочмайман. Мен Украинадан қочмайман, чунки мен Украина қаҳрамониман”, деб айтган Савченко озодликка чиққач.\nСавченко 2018 йил мартида ҳибсга олинган. Унга Киев марказида теракт ва Украина раҳбарияти вакиллари, жумладан президент Пётр Порошенкога суиқасд тайёрлаш айблови қўйилган. Украина хавфсизлик хизмати бу айбловларнинг исботи сифатида депутат асирларни озод қилиш маркази “Зобитлар корпуси” раҳбари Владимир Рубан билан давлат тўнтарувини муҳокама қилаётгани видеосини тақдим қилган. Аввалроқ Рубан Порошенкога суиқасд тайёрлаш ва ноқонуний равишда қурол сақлашда айбланганди.


1000 дан ортиқ янги иш ўринлари яратилади\n// 12 8 2019 йил Босма кўриниш Юклаб олиш: pdf (51.55 KB)\n“Самарқандкимё” АЖ фаолияти тўғрисидаги маълумотлар баъзи ахборот веб-сайтлари ва ижтимоий тармоқларда пайдо бўлди. Шу муносабат билан “Ўзкимёсаноат” АЖ қуйидагиларни маълум қилади:\nЎзбекистон Республикаси Президентининг 2019 йил 3 апрелдаги “Кимё саноатини янада ислоҳ қилиш ва унинг инвестициявий жозибадорлигини ошириш тўғрисида”ги ПҚ-4265-сонли Қарорида кўрсатилган кимё саноатини 2019-2030 йилларга мўлжалланган дастурига мувофиқ, замонавий экологик тоза кимёвий маҳсулотлар ишлаб чиқаришни ташкил этиш шарти билан, “Самарқандкимё” АЖ Устав капиталидаги акцияларини ҳорижий ҳамкор “Ferkensco Management Limited” (Кипр) компаниясига “ноль” қийматида сотилиши назарда тутилган. Шунингдек, “Навоийазот” АЖ ва Сирдарё вилоятида (Янгиер) азотли ўғитлар ишлаб чиқариш бўйича истиқболли лойиҳалар амалга оширилаётганини ҳамда қишлоқ ҳўжалигининг фосфорли ўғитларга бўлган катта талабини ҳисобга олган ҳолда “Самарқандкимё” АЖ базасида мураккаб фосфорли ўғитлар ишлаб чиқаришни ташкил этиш режалаштирилган.\nУшбу инвестиция лойиҳасини амалга ошириш камида 200 миллион АҚШ доллар ҳорижий инвестицияларни тўғридан-тўғри жалб қилишни ўз ичига олади. Аммофос, моноаммоний фосфат каби фосфорли ўғитлар, таркибида учта озуқа моддаси (NPK) – азот, фосфор ва калий бўлган комплекс ўғитлар ишлаб чиқарилади. Бунда 300 минг тонна фосфорли ўғитлар ва 300 минг тонна NPK ўғитлар мавжуд. Энг муҳими, эскириш даражаси 90% дан ортиқ бўлган асбоб-ускуналар тўхтатилиб, унинг ўрнига минерал ўғитлар ишлаб чиқариш учун янги энергия тежамкор, экологик тоза технологияни ишга тушириш назарда тутилган. Ушбу инвестиция лойиҳаси натижасида 1000 дан ортиқ янги иш ўринлари яратилади.\nБугунги кунга келиб, “Самарқандкимё” АЖ раҳбарияти бир неча йилдан бери тўпланиб қолган муаммоларни ҳал қилиш устида ишламоқда ва ишчиларнинг уч ойлик иш ҳаққи бўйича қарзлари тўланди.\nИнвестиция лойиҳаси амалга оширилаётганлиги сабабли ОАВ журналистлари ва блогерлар учун медиа-тур ўтказилиши режалаштирилган.\nҲурматли журналистлар, сизлардан тасдиқланмаган маълумотни ижтимоий тармоқларда тарқатмаслигингизни ва бир-бирингизга бундай маълумотларни тарқатмаслигингизни сўраймиз. Ишончли маълумот учун “Ўзкимёсаноат” АЖ билан боғланинг.


28 — қисм\nЎн иккинчи – бойлик тўплаш\nБугунги кунда капиталистик тузум амалда бўлганлиги сабабли, инсонлар мол-мулк тўплаш, бунинг натижасида ризқидан норози бўлишдек дардга мубтало бўлдилар. Ҳар бир киши даромадлари харажатларидан ортишини ва эртаси кун учун ҳам бирор нарса олиб қўйиш имконияти бўлишини истайди. Бунинг тасдиғи ўлароқ инсонлар орасида “Қора кун учун оқ пул (кумуш) асра” каби мақоллар тарқалди.\nБу касалликка кўпчилик мусулмонлар ҳам мубтало бўлишди. Улар буни ҳаётдаги асосий мақсад ҳисоблаб, бойлик тўплашга киришдилар. Бунинг оқибати эса ташвиш ва изтиробларнинг вужудга келишига сабаб бўлди. Бундай инсонларнинг бирортаси мол-мулкини қуриб-битишини истамайди, шунинг учун уларга энг катта муаммо ва ташвиш бойликларини тўплаш, кўпайтириш, сақлаш ва бу бойликларини янада кўпроқ сармоя қилиш, бу худди уларнинг яшашидан мақсадидек. Бу мусулмонлар мол-мулкларини тўплаб, қўриқлаб бу мол- мулкнинг қулларига айландилар. Мол-мулкка бўлган бундай муносабат уларнинг ҳаётий муаммоларига яна қўшимча муаммолар келтириб чиқарди.\nБугунги кунда бутун дунёда татбиқ этилаётган бузуқ капиталистик тузум аксарият мусулмонлар орасида бу нотўғри тушунчаларни пайдо бўлишига ёрдам берди. Шу тариқа, банк, пул бозори ва қийматли қоғозлар бозори каби акциядорлик жамияти, молиявий муассасалар ташкил этила бошлади. Булардан ташқари, ғарб тушунчалари инсонни пулни ҳаддан ташқари севишга, ҳалол ва ҳаромга қарамай уни топишга, ҳар қандай йўл билан бўлса ҳам тўплаш ва яна тўплашга йўллайди. Капиталистик тузум инсонларга келажак учун қўрқувни солади, пулга бундай муносабат ислом ақидасига зид бўлса-да, уларни келажак учун, қийин кунлар учун, фарзандларини ўқитиш учун пулни алоҳида ажратиб қўйишга рағбатлантиради. Буни тушунмаслик оқибатида инсонлар ғарб тушунчаларига алданиб қолишди, бунинг натижаси кўплаб муаммоларнинг пайдо бўлишига олиб келди.\nИслом ақидаси инсонга тушунчалар ва қонунлар мажмуасини тақдим этди, буларнинг ёрдамида у мол-мулкка, уни тўплаш ва сақлашга нисбатан ўз позициясини белгилайди.\nУшбу тушунчалар ва қонунлардан:\nБарча мол-мулк Аллоҳникидир, инсон эса улардан сарфлаб Аллоҳнинг буйруқ ва қайтариқларига биноан яшаб улардан вақтинча фойдаланади.\n“Аллоҳга ва Унинг Расулига иймон келтиринглар ҳамда сизларни халифа қилиб қўйган нарсалардан эҳсон қилинглар. Бас, сизлардан иймон келтирган ва эҳсон қилганларга улкан ажр бордир”. (Ҳадид: 7)\nИнсон молу-мулкни фақат рухсат этилган йўл билан қўлга киритиб, рухсат этилган нарсага сарфлаши керак, таъқиқланган йўл билан топиши ва таъқиқланган нарсаларга сарфлаши мумкин эмас. Буларнинг ҳаммаси Аллоҳ Таолонинг розилигига эришиш мақсадида қилинади. Шундагина инсон йўқотган нарсасига ачинмайди ва ҳаром йўл билан пул топмайди. Қўлга киритган нарсасига ҳаддан ташқари севинмайди, ҳар қандай ҳолатда ўзини тута билади. Унинг барча ғам-ташвишлари ҳаётидаги асосий муаммосининг тўғри ечимига мутаносиб равишда бўлади.\nИслом зарур бўлмаган тақдирда мол-мулк тўплашни таъқиқлади. Ким бу ишни қилса дўзахда жазоланади.\n“Олтин ва кумушни хазинага босадиган, Аллоҳнинг йўлида сарфламайдиганларга аламли азобнинг башоратини беравер. Бир куни ўша олтин-кумушларни жаҳаннам ўтида қизитилади ва пешоналари, ёнбошлари ва орқаларига босилиб: “Мана бу ўзингиз учун тўплаган нарсангиз, бас, энди тўплаб юрган нарсангизни татиб кўринг!” дейилур”. (Тавба: 34:35)\nМусулмон уй қуриш учун, фарзандини уйлантириш учун ёки ўзи учун зарур бўлган нарсани олиш учун пул тўплаши мумкин, аммо бирор мақсадсиз тўплаш, яъни молу-мулкни тўплаб уни сақлаш маън этилади. Баъзи инсонлар Исломда мол-мулкнинг закоти берилмасдан тўплаш мумкин эмас деб ўзларини оқлайдилар. Бироқ аслида, мол-мулк жамғаришликнинг таъқиқланиши ҳақидаги оятда закот ҳақида сўз юритилмайди, бундан ташқари, бу ерда мол-мулкни Аллоҳнинг йўлида сарф қилиш ҳақида гап кетмоқда. Қуръоннинг қайси бир сурасида Аллоҳнинг йўлида мол-мулк сарфлаш хусусида бир сўз бўлса, бунинг маъноси жиҳодга сарфлаш ҳақида бўлади, бу оят закот беришни ўз ичига олмайди, чунки Уммат жиҳод учун зарур бўлган ҳамма нарсани тайёрлашга мажбур. Расулуллоҳ с.а.в. қўшинни жиҳодга тайёрлар экан, мусулмонларга ўз мол-мулкларидан бу иш учун сарф қилишларини буюрдилар. Шунинг учунжиҳодга мол-мулкини сарф қилиш, зарур бўлган эҳтиёжидан ортиқроқ мол-мулки бўлган ҳар бир мусулмонга фарз ҳисобланади.\nМол-мулкни закоти берилса тўплаш мумкин деган тушунчанинг нотўғрилигини Абу Умомадан ривоят қилинган қуйидаги ҳадис кўрсатади:\n“Аҳли суффадан бир киши вафот этди, ва унинг кийимлари ичидан бир динор топишди. Пайғамбар с.а.в. деди: “Бир тамға”. Ундан сўнг яна бир киши вафот этди, ундан икки динор топишди, Пайғамбар с.а.в. “икки тамға” дедилар.\nЗакот бир ёки икки динор учун тўланмайди, чунки улар нисоб миқдорига етмайди. Бироқ суффа аҳли садақа ҳисобига яшар эдилар ва динорга эҳтиёжи бўлмаган тарзда пул тўпладилар. Бу шаклда пул тўплаш таъқиқланган эди, шунинг учун бу икки киши Қиёмат кунида жазога лойиқ бўлдилар.\nTagsАсосий муаммонинг ечимибойлик тўплаш


Телеграмдаги “совчилар” ёхуд 60 ёшли онасига эр излаётган қиз орзуси - 11 Июня 2019 - www.SheJoT.CoM\nГлавная » 2019 » Июнь » 11 » Телеграмдаги “совчилар” ёхуд 60 ёшли онасига эр излаётган қиз орзуси\nКелин танлаш масаласига боболаримиз жуда катта эътибор қаратишган. Зеро, бу масъулият келгуси авлодларнинг маънан ва жисмонан қандай инсонлар бўлиб камолга етишига асос бўлиши билан узвий алоқадордир. Ҳатто Соҳибқирон Амир Темур бобомиз келин танлашни давлат юмушлари билан тенг кўрган. Азалий қадриятларимизга кўра, келин бўлмишнинг етти пушти суриштирилиши, унинг мол-мулкига қизиқишдан юз карра устун бўлган.\nБир дугонам телеграмимда "Совчилик хизмати” каналининг линки бор-йўқлигини сўраб қолди. Жиянини уйлантириш ниятида қиз излашаётган экан. Зиёли оила вакили бўлган дугонамнинг ундай каналлардаги таклифларга ишониши мени ажаблантирди.\nВазиятни ўрганиш мақсадида ана шундай каналлардан бирини диққат билан кўриб чиқдим. Эълонлар бир қарашда рисоладагидек. Агар киши шу йўл билан бахтини топса, нимаси ёмон, дегингиз келади. Бироқ…\nАна шу эълонларни диққат билан ўқиб, уларни жойлаган кишиларнинг маънавияти, ахлоқи, асл мақсадини англаб олиш қийин эмас.\nКаналдаги эълонларни бирма-бир ўқийман. Улардан бирида келин қидираётган талабгор унинг гўзал, муомалали, пазанда, ўқимишли, уйли-жойли бўлиши лозимлигини истаяпти. Негаки, куёв бўлмиш ҳаётда жуда кўп нарсаларга эришмоқчи экан. Яъни уйли хотин топса, бундай ташвишдан холи тарзда юксак марралар сари интилармиш.\nБошқа бир эълонда эса келин бўлмиш ташқи қиёфаси кўркам, олий маълумотли, инглиз тилида эркин сўзлаша оладиган, муомала маданияти юқори ва яна қатор замонавий билимларга эга бўлиши зарурлиги кўрсатилган. Ушбу эълон билан танишгач, унинг муаллифи ишга таклиф қиляптими ёки келинликка, деган савол пайдо бўлди.\nЭълонлар орасида айниқса, иккинчи рўзғор учун хотин излаётганлар кишини ўйга толдиради. Бундай истаклар кўплаб учрайди. Энг қизиғи, талабгор эркаклар ичида ёши бир жойга бориб қолганлар ҳам йўқ эмас. Жумладан, иккинчи рўзғорга "статус”и остидаги эълонларнинг деярли барчаси кишининг ғашини келтиради. Мисол учун, ана шундай мазмундаги эълонлардан бирида келин бўлмишнинг рус тилини мукаммал билиши, келишган қоматли бўлиши, агар фарзанди бўлса, албатта, уй-жойли бўлиши лозимлиги таъкидланган.\n… Фақат ажрашган, Тошкент шаҳрида якка ўзи алоҳида яшайдиган аёллар телефон қилсин, ёшининг аҳамияти йўқ, алоҳида яшамайдиганлар безовта қилмасин, деб ёзади бир "куёв” тушмагур. Бошқа номзод эса алоҳида яшайдиган, уй-жойли аёл излаётгани, ўзи эса уйдан бошқа ҳамма имкониятларни яратиб беришга қодирлигини айтади. Яна бир эълонда: "Хотинимнинг хабари бор, тўйдан кейин битта ҳовлида яшаймиз”, деб ёзилган.\nКуёвликка даъвогарлардан бошқа бири иккинчи рўзғорга, дея хотин излаётган экан. "Ўйин учун эмас, ниятим жиддий, мустаҳкам оила қуриш мақсадидаман”, дея иддао қилади у. Ҳатто бир аёл, эри учун иккинчи рўзғорга келин қидираётган экан. У шўрлик: "Эримни мен билан талашмай опа-сингил бўлиб яшайдиган иймонли қиз бўлсин”, дея нола қилади.\nЯна бир эълонни ўқиб, тўғриси, кулишни ҳам, куйинишни ҳам билмай қолдим. Унда бир қиз чамаси 60 ёшдаги онасини келинликка номзод сифатида кўрсатар экан, куёв бўлмиш ўзига тўқ, онасини дунё бўйлаб саёҳатларга олиб чиқадиган даражада меҳрибон ва ғамхўр бўлишини талаб қилади.\nХуллас, телеграмдаги "Совчилик хизмати”ни соғлом ақл билан ўқиган киши борки, ҳайратдан ёқа ушлаши табиий. Ачинарлиси, айни пайтда ушбу хизматга иши тушаётганларнинг ота-онаси ҳам бунга табиий қарашмоқда. Бу борада аввало, ёши улуғлар тўғри йўл кўрсатмас экан, муаммо баттар илдиз отаверади.\nДарвоқе, ушбу хизматлар балки кимлар учундир яхшиликка хизмат қилаётгандир.Бироқ гап ор-номус, шарм-ҳаё, ғурур, қадр ва андиша каби масалалар ҳақида кетар экан, бундай юксак фазилатларни оёқ ости қилишга уринганларнинг кўзларига тик қараб: "Бунга асло ҳақингиз йўқ!” деб баралла айтгимиз келади.


ОСТОНА ШАҲРИНИНГ НОМИ ЎЗГАРДИ - Ўзбекистон овози газетаси\nОСТОНА ШАҲРИНИНГ НОМИ ЎЗГАРДИ\nҚозоғистон Президенти матбуот хизмати хабар беришича янги давлат раҳбари Қосим-Жўмарт Тўқаев мамлакат пойтахти Остонани Нур-Султон дея қайта номлаш тўғрисида фармон имзолади. Унга кўра, Қозоғистон Республикаси пойтахти Остона шаҳри — Қозоғистон Республикаси пойтахти Нур-Султон, дея қайта номланиши белгиланган. Фармон эълон қилинганидан бошлаб кучга кирган. Президент шу куннинг ўзидаёқ мамлакат Конституциясига ўзгартириш киритиш ҳақидаги қонунга ҳам имзо чеккан.\nОстона номини мамлакатнинг биринчи президенти Нурсултон Назарбоев шарафига қайта номлаш ташаббуси 20 март куни янги президент Тўқаев томонидан билдирилганди. У биринчи президент номини абадийлаштириш мақсадида шаҳарлардаги марказий кўчаларга ҳам Нурсултон Назарбоев номини беришни таклиф қилган. Парламент ўша куни қўшма йиғилишда мамлакат конституциясига тегишли ўзгартиришларни қабул қилди.\n19 март куни Қозоғистоннинг биринчи Президенти Нурсултон Назарбоев ўз ваколатларини топширишини маълум қилди. Конституцияга кўра, президентлик лавозими Сенат спикери Қосим-Жўмарт Тўқаевга ўтди, 20 март куни у давлат раҳбари сифатида ишга киришди. Тўқаев 2020 йилнинг апрелигача, яъни кейинги президентлик сайловигача давлатни бошқаради. 20 март куни Тўқаевнинг ўрнига Нурсултон Назарбоевнинг қизи Дариға Назарбоева Сенат раиси этиб сайланди.\nИнтернетдаги хабарлар асосида тайёрланди.


Инфоурок / Другое / Тесты / "Ўзбек тилидан тест топшириқлари"\n1. Фонетика бўлимида нималар ўрганилади?\nА) Нутқ товушлари\nБ) Сўз ва сўз бирикмалари\n2. Ўзбек тилида товуш ифодаламайдиган харфлар қайсилар?\nА) Ъ ва Ь\nБ) НГ ва Ҳ\nВ) Ц ва Ч\n3. Ўзбек тилида нечта унли товуш бор?\n4. Жарангсиз ундошлар қайсилар?\n5. Лексика нимани ўргатади?\nА) Сўз ва унинг маьносини\nБ) Гап бўлаклари\nВ) Сўз туркумлари\n6. Кўп маьноли сўзларни топинг.\nА) Олтин япроқ,тилла балиқ\nВ) Катта, азим ,бино\n7. Маънодош сўзларни топинг.\nА) Катта, азим ,улуғ,улкан\nБ) Узукнинг кўзи,инсоннинг кўзи\n8. Оҳангдош сўзларни топинг.\n9. Зид маъноли сўзлар қайсилар?\nА) Қарама қарши маъноли сўзлар\nБ) Ўз ва кўчма маънодаги сўзлар\nВ) Айтилиши ва ёзилиши бир хил сўзлар\n10. Ибора берилган гапни топинг.\nА) Онанинг кўзи тўрт бўлди.\nБ) Бола севиниб кетди.\nВ) У аълочи бўлишга аҳд қилди.\nНутқ товушлар ҳақидаги фан қайси ?\nЎзбек алифбосида нечта ҳарф бор?\nА) 35 ҳарф-10 унли, 23 ундош\nБ) 33 ҳарф-10 унли, 23 ундош\nВ) 31 ҳарф-10 унли, 23 ундош\n3. Ўзбек тилида нечта ундош товуш бор?\n4. Жарангли ундошлар қайсилар?\n5. Сўз ва унинг маъноси ҳақидаги фан.\n6. Кўп маъноли сўзларни топинг.\nА) кўз, бош, жигар, пешона\nБ) ёз, бор, кел, чоп\nВ) шод,бўлмоқ, қувноқ\n7. Маънодош сўзлар (Синонимлар қайсилар)?\nА) айтилиши ва ёзилиши бир хил\nБ) айтилиши ва ёзилиши ҳар хил, маъноси яқин\nВ) қарама-қарши маъноли сўзлар.\n8. Оҳангдош сўзларни топинг (Омонимлар)\nА) қир адир одам инсон\nБ) туш, оч, қил, ёз, оқ, тут\nВ) кўз, бош, жигар, юрак\n9. Зид маъноли сўзларни топинг.\nА) ол, бер, яхши, ёмон, айт, қайт\nБ)аччиқ,тоза, оз, очиқ\nВТез, секин, мўмин, шўх\n10. Иборалар маъноси нимага тенг?\nА) икки ёки ундан ортиқ сўзга\nБ) бир сўзга\nВ) товушлар йиғиндисига\nНомер материала: ДВ-508502


Қозоғистон Каспийдаги назоратни кучайтирди\n13:52 / 07.12.2015\nҚозоғистон кемалари Озарбайжоннинг Каспий денгизидаги платформасида содир бўлган ёнғиндан сўнг сув ҳудудидаги назоратни кучайтирди. Новости-Казахстан агентлигининг мамлакат чегара хизматига таяниб хабар қилишича, жароҳат олганлар ва зарар кўрганларни топиб, уларга ёрдам бериш мақсадида патрул хизматлари эртаю кеч ишламоқда.\nОзарбайжон давлат нефть компаниясининг “Гунашли” нефт қазиб олувчи платформасида содир бўлган ёнғин жума куни, Каспий денгизидаги тўфон туфайли газ линиясининг узилиши оқибатида содир бўлди. Охирги маълумотларга қараганда, 30 киши дом-дараксиз кетган, 1 киши ҳалок бўлган, 32 киши қутқариб олинган. Озарбайжонда бир кунлик мотам эълон қилинган.\nОзарбайжон давлат нефть компанияси президенти ўринбосари Холиқа Мамедованинг сўзларига қараганда, Озарбайжон Каспийбўйи давлатларига ёрдам сўраб мурожаат қилган.\n“Ҳозирча минтақада мураккаб метеошароитлар сақланиб турибди. Шунга қарамай, қирғоқ қоровули хизмати бошлиғи томонидан жавобгарлик зонасидаги катерлар ва кемаларга вазиятни тўхтовсиз назорат қилиш топширилди. Қандайдир объектлар ёки азият чекканлар аниқланган тақдирда ҳисобот бериш ҳамда зарурий ёрдамни кўрсатиш топширилди”, - деди компания матбуот хизмати.


Трамп АҚШ маъмуриятининг биринчи ойига якун ясади\n09:53 / 27.02.2017\nАҚШ маъмурияти ўтган бир ой мобайнида режалаштирганларининг деярли барчасини амалга оширди. Бу ҳақда АҚШ президенти Дональд Трамп Оқ уйда бўлиб ўтган тантанали кечки овқат вақтида маълум қилди. Унга мамлакатнинг 46 штати губернаторлари тўпланишган эди.\n"Тўрт ҳафтадан сўнг айтишим мумкинки, бу жуда ажойиб бўлди, - деган Трамп. – Биз режалаштирган барча нарсага деярли эришдик".\nДавлат раҳбари, хусусан, миграция сиёсати қатъий тус олганини мисол келтирган. "Дунёда катта муаммолар бор, сизлар буни яхши биласизлар. Аммо, биз ишларнинг боришидан мамнунмиз. Биз ўтган икки йилда кўп ваъда бердик ҳамда ушбу сўзларнинг аксарини бажардик", - деб қайд этган давлат раҳбари.\nУнинг айтишича, у 27 февраль куни губернаторлар билан мамлакат соғлиқни сақлаш тизимини муҳокама қилади. Тиббий ислоҳот ҳақида сўз юритган Трамп унинг "жуда ҳам ўзига хос" бўлишини таъкидлади.


Ўзбекистон: таниқли сиёсий маҳбус Рашид Бекжон озодликка чиқарилди - BBC O'zbek\nImage caption Рашид Бекжон 12 йиллик қамоқ муддати ниҳоясида озодликка чиқарилган\nЎзбекистонда мухолифатдаги "Эрк" демократик партияси фаоли ва партия раҳбари Муҳаммад Солиҳнинг укаси Рашид Бекжон қамоқхонадан озод этилган.\nЯқинларининг Би-би-сига айтишича, Рашид Бекжон 12 март куни Хоразм вилоят Ички ишлар Бошқармасидан Янгибозор туманидаги уйига келган.\nЯқинлари Рашид Бекжоннинг озод этилиши ўзлари учун кутилмаган хушхабар бўлганини айтишмоқда.\nШу ой бошида унинг қамоқхона тартибини бузганлиги важидан Навоий шаҳридаги қамоқхона карцерига ташлангани хабар қилинганди.\nРашид Бекжон 1999 йил февралида Тошкентда юз берган портлашлардан кўп ўтмай, ҳибсга олинган.\nЎзбекистон ҳукумати портлашларда "Эрк" партияси ва исломий экстремистларни айблаганди.\nИнсон ҳуқуқлари ташкилотлари Рашид Бекжоннинг мухолифат раҳбарининг укаси бўлгани учун қамоққа ташланганини айтиб, уни озод этишга чақириб келганлар.\nРашид Бекжон 12 йиллик қамоқ муддати ниҳоясида озодликка чиқарилган.\n1 феврал куни маҳбус билан кўришиш учун Навоийдаги қамоқхонага борган аёли Бозоргул Ўрозметовага қамоқхона маъмурлари унинг жазо ҳибсхонасида эканини айтишган, аммо нима учун бундай жазо қўлланилгани ҳақида маълумот беришмаган.\nБу эса, расмийлар Рашид Бекжоннинг жазо муддатини узайтириб қўймоқчи, деган хавотирларга сабаб бўлган эди.\nАйни пайтда Муҳаммад Солиҳнинг яна бир укаси Муҳаммад Бекжон қамоқхонада қолаётир.\nЎзбекистондаги тузум "Эрк" партиясининг қамоқдаги фаолларига нисбатан амнистия қўллашдан бош тортиб келади.\nТошкент портлашларида айбланган таниқли адиб Мамадали Маҳмудов ва 1990-йиллар ўрталарида давлат тўнтаришига уриниш айблари билан маҳкум этилган Мурод Жўраевларнинг жазо муддатлари тугагани ва соғлиги ёмонлигига қарамай, ҳануз қамоқда сақланмоқда.\n"Эрк" фаолларига кўра, Рашид Бекжоннинг озодликка чиқарилиши ғарб билан мулоқотни қайтадан бошлашга уринаётган Ўзбекистон ҳукуматига халқаро босимларнинг натижаси бўлиши мумкин.


Байрутдаги даҳшатли портлаш бўйича россияликлар халқаро қидирувга берилди | Qalampir.uz\nБайрутдаги даҳшатли портлаш бўйича россияликлар халқаро қидирувга берилди\nОлам\t12 Январь 22:59 8662\nИнтерпол 2020 йил августда Байрут портида содир бўлган даҳшатли портлаш бўйича олиб борилган суриштирув доирасида икки нафар Россия фуқаросини қидирувга берди.\nГап Байрут бандаргоҳига селитрани олиб келган кема капитани Борис Прокошев ва кема эгаси Игорь Гречушкин ҳақида боряпти. Улар билан бирга ўша селитрани Грузиядан сотиб олган португалиялик Хорхе Морейра ҳам қидирувга берилган.\nИнтерпол орқали қидирувга бериш Ливан Бош прокуратураси сўрови билан бўлган.\nИкки россиялик ва португалияликка нисбатан “қизил огоҳлантириш” (red notice) чиқарилган. У ҳибсга олиш учун халқаро ордердан кам кучга эга ва Интерпол аъзолари уларни қидириши шартмас, аммо жойи маълум бўлган тақдирда дарҳол уларни ҳисбга олиши керак.\nПрокошев қидирувга берилганидан ҳайратда эканини билдирган.\n“Алал оқибат иш шу нуқтага келган бўлса, юкни биз Ливанга эмас, Мозамбикка олиб кетаётган эдик. Улар ўзи кемани Байрутда ушлаб қолиб, портдан чиқариб юбормади”, деган денгизчи.\n09 Май 17:50 32354\n11 Май 13:12 27301\n09 Май 18:35 23628\n10 Май 13:06 22813\n09 Май 11:31 22264


Бир неча кун аввал Ливан пойтахтидаги кучли портлаш туфайли вайронага айланган Байрут бандаргоҳининг қўшни Мар-Микоил туманидан кўриниши, 6 август. [Патрик Баз/AFP]\nБАЙРУТ – 153 кишининг ўлими ва 4000 дан ортиқ одамнинг жароҳатланишига сабаб бўлган, Байрут туманларини вайронага айлантириб, 300 минг кишини бошпанасиз қолдирган жорий ҳафта бошидаги улкан портлашдан кейин Ливандаги карахтлик ўрнини ғазаб эгаллади.\nЙиллар давомида шаҳарнинг қоқ ўртасидаги омборхонада катта миқдордаги хавфли аммиак селитраси ўғити сақлангани аксарият ливанликлар учун сиёсий тизимдаги муаммолардан дарак бўлди.\nАммо фалокат билан боғлиқ айб маҳаллий сиёсат доирасидан ташқарида бўлиб, Россия томонидан ижарага олинган ва 2013 йилда Байрутда тўхташга мажбур бўлган тешик кема билан боғлиқ.\n«Қарзга ботган кема экипажи норози денгизчилардан ташкил топган, унинг корпусидаги кичик тирқиш сабабли мунтазам равишда сувни ташқарига чиқариб туриш керак бўлган», деб ёзади New York Times нашри чоршанба (5 август) куни.\nЛиван пойтахтини ларзага келтирган кучли портлашдан уч кун ўтиб, Байрут бандаргоҳи вайроналари орасида юрган ливанлик аскар, 7 август. [ЖОЗЕФ ЭЙД/AFP]\nМозамбик томон йўл олган кема 2013 йил Грузиянинг Батуми шаҳридан ўғит ва бомбалар учун қўлланиладиган 2750 тонна портловчи модда – аммиакли селитра билан денгизга чиққан.\n«Rhosus» кемасини ижарага олган россиялик тадбиркор Игорь Гречушкин молиявий ва дипломатик келишмовчиликлар сабабли уни ташлаб кетган. Кемадаги юк эса Байрутдаги омборхонага олиб ўтилган.\nЙирик миқдордаги ўғит нима сабабдан аланга олгани ҳозирча номаълум, расмийларга кўра, пиротехника яқинда таъмирлаш ишлари бошланган омборхона яқинида сақланган.\nКипр полицияси россияликни сўроқ қилди\nПайшанба (6 август) куни Кипр полицияси кема ва унинг юкига алоқадорлик юзасидан Гречушкинни сўроқ қилгани ҳақида хабар берди.\n«Ливан ҳукумати биздан бу одамни топиб, ундан баъзи саволларга жавоб олишимизни сўради ва биз шундай қилдик», деди Кипр полицияси вакили AFPга. «Унинг жавоблари Ливанга тақдим этилди.»\nГречушкин ҳибсга олинмаган, деди полиция вакили. Полиция унга Ливан Интерполи талабига биноан, кеманинг юкига алоқадор бир нечта саволлар берган.\nЛиван расмийлари портлаш юзасидан мустақил тергов ўтказилишини эълон қилганлар. 6 август куни ҳарбий прокурор воқеа юзасидан 16 киши ҳибсга олинганини айтди.\nКўрилган чоралар Байрут кўчаларидаги ғазабни камайтирмаган. Август охирида бу ерда ўнлаб намойишчиларнинг хавфсизлик кучлари билан тўқнашуви чоғида кўздан ёш оқизувчи газ ишга солинган эди.\nУ барча кулфатлар манбаи\nРоссия – энг зўри\nБунинг учун Россияга қўшимча санкциялар жорий қилиш керак ва Россия Байрутни қайта қуришда ёрдам бериши керак\nТоминг кетганми. Россиянинг нима алоқаси бор?\nДумбуллар ҳамма нарсада Россияни айблайди


Ўзбекистонда яна 5 аэропорт “Халқаро” бўлди\nсентябр 30, 2013\nАндижон, Наманган, Фарғона, Қарши ва Термиз шаҳарлари аэропортлари Вазирлар Маҳкамасининг 2013 йил, 23 сентябрдаги қарори билан халқаро парвозлар учун очилди.\nШундай қилиб, мамлакатда халқаро аэропорт мақомига эга бўлган ҳаво майдонлари сони 8 тага етди.\nАйни пайтда Ўзбекистонга ва бу мамлакатдан ташқарига амалга ошириладиган парвозлар учун чипталар нархлари баъзи қўшни давлатлардагига нисбатан камида икки баробар қиммат қолмоқда.\nАэропортга “Халқаро” мақоми берилишидан нима ўзгаради? Шу ва бошқа саволларимизни Наманган аэропортининг ўзини таништирмаган масъул ходимига бердик.\n- Кўп нарса ўзгариши керак, биринчидан, (кулади –таҳр.) ойлигимиз ошиши керак. Пассажирларга хизмат кўрсатиш маданияти даражаси юқори бўлишига талаб кучаяди. Улар учун имкониятларни кенгайтиришимиз, VIP зали, болалар хонаси каби қулайликлар бўлиши, ҳожатхоналаримиз қулай ва озода бўлиши керак, деди аэропорт расмийси.\nУнинг айтишича, Наманган аэропорти янги мақом талабларига жавоб бера оладиган даражада:\n- Аэропортимиз янги мақом учун яроқли, ҳамма нарсаси бор. Тайёргарлик кўрганмиз. Тошкентдан келиб кўриб кетишган, деди ҳаво майдони вакили.\nУнинг айтишича, Наманган аэропортининг учиш-қўниш йўлаги ҳам энг катта учоқларни қабул қила оладиган ҳолатда.\n“Ўзбекистон ҳаво йўллари” авиакомпанияси халқаро парвозлар учун очилган Андижон, Наманган, Фарғона, Қарши ва Термиз шаҳарлари аэропортларида Миллий хавфсизлик хизмати, Давлат божхона қўмитаси, Соғлиқни сақлаш, Қишлоқ ва сув хўжалиги ҳамда Ташқи ишлар вазирликлари бўлимларини очиш учун уларни хоналар, алоқа воситалари, жиҳозлар ҳамда махсус техника билан таъминлаши зарурлиги ҳукумат қарорида белгилаб қўйилган.\nШундай қилиб, Ўзбекистоннинг халқаро парвозлар учун очилган аэропортлари сони 8 тага етди: Тошкент, Нукус ва Самарқанд аэропортларини халқаро парвозлар учун очиш тўғрисидаги Вазирлар Маҳкамаси қарори 2012 йилнинг 21 июнида қабул қилинган эди.\nОзодлик тингловчиларидан олинаётган хабарларга қараганда, аэропортларнинг мақоми ўзгариши билетлар нархларига таъсир қилмаяпти.\nРоссиянинг Красноярск шаҳрида ишлаб юрган сўхлик йигит ўтган ҳафтада Озодликка бундай деган эди:\n- Иркутск – Ўш рейси бор. Кеча ўзбекистонликлардан 35 киши Ўшга учиб кетди.\n-Нима учун Ўшга учишади?\n- Чунки, билет арзон. Бир томонга 7 минг рубль. Ўзбекистонга қиммат. Масалан, Красноярск – Тошкент 19 минг, Красноярск – Наманган – 21 минг рубль. Иркутскдан Новосибирск орқали Фарғонага бориш учун 28 минг 900 рублга билет олиш керак, дейди сўхлик йигит.\nНаманган аэропорти расмийси Озодликнинг билетлар нархига оид саволига жавоб беролмади. Унинг айтишича, “авиачипталар нархларини “Ўзбекистон ҳаво йўллари”нинг тижорат департаменти белгилайди”. “Керосин қимматдир, хизматлар нархлари ошган бўлиши мумкин”, деб тахмин қилди у.\nАэропорт вакили айтган идора телефонини кўтарган ходим саволимизни жавобсиз қолдирди.\nМазуни ўтган ҳафтада ўрганган Озодликнинг қирғиз хизмати нафақат ўзбекистонликлар, балки тожикистонликлар ҳам чет давлатларга Қирғизистон орқали учаётганини, масалан, Қирғизистоннинг Боткен ва Исфана шаҳарларидан Бишкекка учаётганларнинг 60 фоизи тожикистонликлар эканини аниқлади.\nМаълум бўлишича, кейинги 1 йил ичида Қирғизистонда халқаро рейслар сони 30 фоизга ошган, айни пайтда билетлар нархи анча арзонлаган. Бунинг сабабини мутахассислар авиакомпаниялар сони ошаётгани ва рақобатнинг кучаяётгани билан изоҳлаган.\nОзодликнинг қирғиз хизмати мухбири минтақа шаҳарларидан турли йўналишлар бўйича амалга ошириладиган парвозлар учун чипталар нархининг қиёсий таблицасини тузиб чиқди.\nТаблица муаллифи бир ойдан кейин амалга ошириладиган парвоз учун авиакомпаниянинг ўзидан (агентликдан эмас) сотиб олинадиган чиптанинг энг арзон нархини олди.\nKyrgyzstan - Kyrgyz Low fares airlines. Compiled Bakit Azimkanov. Bishkek, 25 September 2013


Бугун юртимизда олиб борилаётган кенг кўламли ислоҳотлар ҳамда давлатимиз Раҳбарининг олиб бораётган оқилона сиёсатларидан, бутун халқимиз миннатдор. Хозирда давлатимизнинг қайси бир вилоятига ташриф буюрсангиз, ҳаммаёқда қурилиш ва ободонлаштириш ишлари олиб борилаётганлигига гувоҳ бўласиз. Шундай ватанда яшаётган инсонларга хавас кўзи билан қараётган инсонлар қанчадан қанча.\nЧунки хаммамиз гувоҳ бўлаётганимиздек, хозирда баъзи бир давлатларда бўлаётган нотинчликлар туфайли қанчадан қанча инсонлар нобуд бўлмоқда. Қанча оналар фарзандларидан ҳамда қанчадан қанча фарзандлар ота-оналаридан айрилмоқда. Қайси бир давлатда хушёрлик ва огохлик кўп бўлса, ўша давлат гуллаб яшнаши тайин. Мисол тариқасида оладиган бўлсак, Ҳазрати Расули акрам соллаллоҳу алайҳи васаллам: «Охир замонда дажжоллар, (фирибгарлар) ёлғончилар (жамоаси) бўлади. Улар сизлар ҳам ота-боболарингиз ҳам эшитмаган гапларни гапирадилар. Бас, сизлар улардан ўзларингизни узоқ қилинглар ва ўзларингиздан ҳам уларни узоқ қилинглар. Сизларни адаштириб ва алдаб фитнага (ширкка) солиб қўймасин», дедилар (Имом Муслим ривояти).\nҲадисдан олинадиган фойдаларга эътибор берадиган бўладиган бўлсак, “Бас, сизлар улардан ўзларингизни узоқ қилинглар ва ўзларингиздан ҳам уларни узоқ қилинглар” дея марҳамат қилинмоқда.\nБундан кўриниб турибдики, биз доимо огох ва сергак бўладиган бўлсак ҳамда бу борадаги маънавий маърифий ишларни кучайтирадиган бўлсак, халқимиз ҳам доимо ушбуларни эшитиб, билиб юрадиган бўлса ва хозирда нотинчлик бўлаётган давлатлардаги холатлардан хабардор бўлса, ўз фарзандларига бунинг оқибатларини тушунтирадиган бўлса, диний ва дунёвий билимларни чуқур эгаллаб, тўғри ва нотўғри маълумотларни ажратиб биладиган чуқур билим эгаси бўлса, эртага бизнинг ватанимиздан ўз ватанига содиқ фарзандлар кўплаб етишиб чиқади.\nШуни алоҳида таъкидлаш зарурки, диний билими ўта саёз, турли фитна-фасод қўзғайдиган фикрлар ва ғояларни содда халқ онгига сингдиришга уринадиган чаласавод кимсаларга эргашиб кетмасликлари учун, ҳаётимиз фаровон бўлиши учун ёшларни тўғри йўлга солиш ва ҳушёрликка чорлаш, айниқса, ота-оналаримизнинг асосий бурчларидир.\nPrevious Post:ЁЛҒОННИ ТАРК ҚИЛИШ БУЮК ФАЗИЛАТ\nNext Post:БИЗДАН ОЗОД ВА ОБОД ВАТАН ҚОЛСИН


“Когон пахта тозалаш” акциядорлик жамияти акциядорлари диққатига!\n“Когон пахта тозалаш” акциядорлик жамияти акциядорларнинг йиллик умумий йиғилиши 2018 йил 30 июн куни ўтказилади. Умумий йиғилиш соат 11:00 да Когон шахри, Пахтакор кўчаси 1-уйда жойлашган “Когон пахта тозалаш”акциядорлик жамияти маъмурий биносининг мажлислар залида ўтказилади. Йиғилиш қатнашчилари соат 10:00рўйхатга олиш бошланади.\nЖамиятнинг электрон манзили:info@kogonpaxta.uz\nЖамият ижроия органи раҳбарининг 2016-2017 йилдаги фаолияти бўйича ҳисоботини эшитиш.\nЖамият кузатув кенгашининг 2016-2017 йилдаги фаолияти бўйича ҳисоботини эшитиш.\nЖамиятнинг 2016-2017 йил якунлари бўйича аудиторлик ташкилотининг хулосасини тасдиқлаш.\n7. Жамиятнинг 2016-2017 йиллик ҳисоботини ва 2018 йил учун мўлжалланган бизнес-режасини тасдиқлаш.\n8. Жамиятнинг 2016-2017 йил якунлари бўйича молия-хўжалик фаолиятини текшириш якунларига кўра тафтиш комиссияси хулосасини эшитиш.\n9. Жамиятнинг 2016-2017 йиллар якуни бўйича олинган соф фойдасини тақсимлаш.\n13. Жамиятнинг янги таҳрирдаги уставини тасдиқлаш.\n14. Жамиятнинг аффилланган шахслари билан келгусида жамият томонидан кундалик хўжалик фаолияти жараёнида акциядорларнинг кейинги йиллик умумий йиғилишигача бўлган даврда тузилиши мумкин бўлган битимларнитасдиқлаш (Иловадаги рўйхатга асосан).\n15. Жамият томонидан 2016-2017 йиллар давомида амалга оширилган хомийликларни тасдиқлаш ва жамият харажатига олиб бориш.\n18. Жамиятнинг янги таҳрирдаги “Акциядорлар умумий йиғилиши тўғрисида”ги, “Кузатув кенгаши тўғрисида”ги, “Ижроия органи тўғрисида”ги ва “Тафтиш комиссияси тўғрисида”ги Низомларни тасдиқлаш.\n20. Жамиятни узоқ муддатга ривожлантириш стратегиясини тасдиқлаш.\nЖамият акциядорларининг реестри шакллантириладиган сана – умумий йиғилишни ўтказиш тўғрисида хабардор қилиш учун акциядорлар реестри 16июнь 2018 йил ҳолатига ва акциядорлар умумий йиғилишида қатнашиш ҳуқуқига эга жамият акциядорларининг реестри (3 иш куни олдин) 26июнь 2018 йил ҳолатига шакллантирилади.\nАкциядорлар акциядорларнинг йиллик умумий йиғилиши тўғрисидаги маълумотлар билан “Когон пахта тозалаш” акциядорлик жамияти маъмурий биносида танишишлари мумкин.\nАкциядорлар қўшимча маълумот олиш учун қуйидаги манзилга мурожаат қилишлари мумкин: Когон шаҳар, Пахтакор кўчаси 1-уй, электрон почта:info@kogonpaxta.uz, тел.: 0-365-52-4-45-97.


Хусусан, Қорақалпоғистон Республикасида “Кексаларни эъзозлаш йили” Давлат дастури доирасида ибратли ишлар амалга оширилмоқда. “Ҳеч ким меҳр ва эътибордан четда қолмасин!” шиори остида Нукус шаҳрида истиқомат қилаётган 40 нафар фахрийнинг Хива шаҳри ва Беруний туманидаги қадимий обида ҳамда зиёратгоҳларга саёҳати уюштирилди. Ушбу эзгу ишга “Нуроний” жамғармаси Қорақалпоғистон Республикаси бўлими ва касаба уюшмалари ташкилотлари бирлашмаси бош-қош бўлди. Жамғарманинг Тўрткўл тумани бўлими томонидан 50 нафар уруш ҳамда меҳнат фахрийси Самарқанд шаҳридаги муқаддас қадамжоларни зиёрат қилиб қайтди.\n— Қўнғирот туманида истиқомат қилувчи 6 нафар Иккинчи жаҳон уруши қатнашчисининг уй-жойи таъмирдан чиқариб берилди, — дейди Ўзбекистон фахрийларни ижтимоий қўллаб-қувватлаш “Нуроний” жамғармаси Қорақалпоғистон Республикаси бўлими кенгаши раиси Ш. Уснатдинов. — Бунинг учун 10 миллион сўм сарфланди. Шу кунларда “Кексаларнинг дуосини олайлик” акцияси ўтказилмоқда.\nМазкур тадбир доирасида саёҳатлар уюштириш баробарида, ёши улуғ инсонлар иштирокида спорт мусобақалари ташкил этилаётир. Таълим муассасаларида эса кўпни кўрган нуронийлар билан учрашувлар ўтказилмоқда. Бу ёшларимизни Ватанга садоқат руҳида тарбиялашда муҳим ўрин тутаётганини ҳам айтиш зарур.\nЖиззах вилоятида 100 нафардан ортиқ уруш фахрийлари ва фронт ортида меҳнат қилган 70 нафарга яқин нуронийларга “Иккинчи жаҳон урушидаги Fалабанинг 70 йиллиги” эсдалик юбилей медаллари ҳамда пул мукофотларини топшириш тадбирлари ўтказилди. Уруш фахрийларига, шунингдек, юртимизда ишлаб чиқарилган энг сўнгги русумдаги телевизорлар ҳамда телефонлар тарқатилди.\nҲозирги пайтда Қашқадарё вилоятида 240 нафар Иккинчи жаҳон уруши қатнашчиси ва 8716 нафар меҳнат фахрийси истиқомат қилади. Давлатимиз раҳбарининг шу йил 6 мартда қабул қилинган “1941 — 1945 йиллардаги уруш қатнашчиларини рағбатлантириш тўғрисида”ги Фармони ижроси доирасида воҳада қатор хайрли ишлар рўёбга чиқарилмоқда. Хусусан, вилоятдаги уруш қатнашчиларига 700 минг сўмлик пул мукофотлари топширилди.\n— Кексаларимизга совға-саломлар улашиш, соғлиғини тиклаши учун сиҳатгоҳларга йўлланмалар, бепул ва имтиёзли нархларда дори-дармонлар ажратиш, тарихий шаҳарлар ва қадамжоларга саёҳатларини уюштириш масалалари доимий эътиборда бўлмоқда, — дейди “Нуроний” жамғармаси Қашқадарё вилояти бўлими кенгаши раиси ўринбосари Х. Акбарова. — Фахрийларнинг ҳар бирини моддий ва маънавий қўллаб-қувватлашда корхона, муассаса, ташкилот, тадбиркорлик субъектлари, деҳқон ва фермер хўжаликлари фаол қатнашаяпти. Улар ҳудудда истиқомат қилаётган Иккинчи жаҳон уруши қатнашчилари ва ногиронлари, фронт орти фахрийлари, 100 ёш ва ундан ошган 180 нафар қариянинг хонадонларига бориб, улар ҳолидан хабар олмоқда. Ҳозирги вақтда бу мақсадларга 294,9 миллион сўм сарфланди. Яна бир гапни айтишни истардик. Хотира ва Қадрлаш куни олдидан шаҳарлар, туманлар марказлари, қишлоқлар, қадамжо ва зиёратгоҳларда кенг кўламли ободонлаштириш юмушлари олиб борилмоқда.\nНаманган шаҳрининг Сўфизода маҳалласида яшовчи Собиржон ота Мўминов — Иккинчи жаҳон уруши қатнашчиси. Айни чоғда кексалик гаштини сураётган отахоннинг хонадони ҳамиша меҳмонлар билан гавжум. Кеча “Водийгазтаъминот” унитар корхонасининг Наманган шаҳар филиали ходимлари отахоннинг ҳовлисига замонавий телевизор билан кириб келишди. Ундан олдин Ўзбекистон мудофаасига кўмаклашувчи “Ватанпарвар” ташкилоти, Наманган давлат университети вакиллари эсдалик совғаларини топширишганди.\n— Бугун вилоятимизда 155 нафар Иккинчи жаҳон уруши қатнашчиси, 5381 нафар фронт орти меҳнат фахрийси истиқомат қилмоқда, — дейди “Нуроний” жамғармаси Наманган вилояти бўлими кенгаши раиси ўринбосари Ҳ. Аҳмедова. — Бундан ташқари, Ватан озодлиги, юрт равнақи учун фидойилик кўрсатган марҳум юртдошларимизнинг оилаларидан ҳам мунтазам хабар олиб турибмиз. Ўтганлар ёдини улуғлаш, тирикларга иззат-икром кўрсатиш билан боғлиқ тадбирлар кўлами ниҳоятда кенг, уларда давлат ва жамоат ташкилотлари фаол қатнашмоқда.\nХоразм вилоятида ҳам Президентимизнинг жорий йил 19 февралдаги “Ўзбекистон Республикаси фуқаролари — 1941 — 1945 йиллардаги уруш ва меҳнат фронти фахрийларини “Иккинчи жаҳон урушидаги Fалабанинг 70 йиллиги” эсдалик юбилей медали билан мукофотлаш тўғрисида”ги ва 6 мартдаги “1941 — 1945 йиллардаги уруш қатнашчиларини рағбатлантириш тўғрисида”ги фармонлари асосида эсдалик юбилей медаллари ҳамда пул мукофотлари топширилди. Бундан ташқари, уларга тегишли ташкилотларнинг, ҳомийларнинг совғалари, дори-дармон қутилари, озиқ-овқат маҳсулотлари, сиҳатгоҳларга йўлланмалари берилди. Айни чоғда улар иштирокида корхона ва ташкилотларда, маҳаллалар ҳамда ўқув муассасаларда маънавий-маърифий тадбирлар ва учрашувлар ўтказилмоқда.\n— Иккинчи жаҳон уруши қатнашчилари ҳамда меҳнат фахрийларига доимий иззат-икром кўрсатиш анъанаси изчил давом этмоқда, — дейди “Нуроний” жамғармаси Хоразм вилояти бўлими кенгаши бош мутахассиси А. Худойберганов. — Шу кунларда вилоятимиздаги 4176 нафар уруш ва меҳнат фронти фахрийсини ижтимоий қўллаб-қувватлаш, уларнинг ҳолидан хабар олиш ишлари уюшқоқлик билан олиб борилаётир.\nМухтасар айтганда, мамлакатимиз барча ҳудудида кекса авлод вакиллари, жумладан, Иккинчи жаҳон уруши қатнашчилари ва меҳнат фронти фахрийларига давлатимиз, халқимиз томонидан юксак эътибор ҳамда чексиз ғамхўрлик кўрсатилмоқда. Зеро, она-Ватанимиз озодлиги йўлида жасорат кўрсатган кекса авлод вакилларининг қадри юксак, ушбу йўлда жонфидо қилганларнинг хотираси порлоқдир.\nМазкур рукндаги бошқа мақолалар: « Қишлоқ аҳлига қулайлик\tФидойиликнинг юксак эътирофи »


05 март 2021, Тошкент вақти: 09:20\nШу муносабат билан Фарғона вилоятида фаолият кўрсатаётган мухолифат вакиллари ва инсон ҳуқуқлари ташкилотлари фаоллари мазкур воқеага халқаро жамоатчилик эътиборини тортиш мақсадида баёнот қабул қилди. Баёнотда Наманган вилояти Поп туманидаги Халқобод шаҳарчаси фуқаролар йиғини раиси Йўлчи Дадажоновнинг шикоят аризаси асосида М.Қорабоевнинг ҳибсга олиниши ва ҳалигача озод этилмагани ҳукуматнинг мухолифат ва инсон ҳуқуқлари ҳимоячиларига нисбатан тазйиқларининг давом этаётганидан дарак экани таъкидланади.\nНаманганлик бирликчиларнинг сўзларига қараганда, М.Қорабоевнинг ҳибсда сақлаб турилиши Ўзбекистоннинг халқаро майдондаги обрўсига путур етказади. Уларнинг фикрича, М.Қорабоевнинг барча ҳаракатлари фуқароларнинг фаоллигини ошириш, мамлакат ҳаётини яхшилашга қаратилган. Ҳақ гапни айтадиган бундай одамлар турли баҳоналар билан ҳибсга олинмоқда.\n“Бирлик” партияси раисининг ўринбосари Ҳамдам Сулаймоновнинг айтишича, М.Қорабоев устидан бўлажак суд жараёнига Европада хавфсизлик ва ҳамкорлик ташкилоти, айрим хорижий давлатлар элчихоналаридан вакиллар таклиф этилган.\nЭслатиб ўтамиз, М.Қорабоев бундан бир қанча вақт муқаддам Халқабод шаҳарчасига борганида фуқаролар йиғини раиси ва унинг шериклари томонидан калтакланган эди. Фуқаролар йиғини раиси Й.Дадажоновнинг таъкидлашича, аслида М.Қорабоев ўзини калтаклаган. Шу туфайли у шифохонада даволаниб чиқишга мажбур бўлган.


1news.uz - Тошкентлик тадқиқотчи тадбиркор Равшан Асамитдинов бир неча йиллик изланишлари самарасида қарийб 0,7 гектарда тибет қора гуручини етиштириб, Ўзбекистон шароитида 500 килограмм ҳосил олди. Комбайндан фойдаланганда шолининг сифатига салбий таъсир бўлгани учун шолини бандидан сифатли ажратадиган қўлбола ускуна ҳам ясалди.\nЎзбекистонда шолининг оқ, сарғиш, қизғиш рангда бўлишига кўпчилик ўрганиб қолган. Дунёда қора рангдаги гуруч борлиги ва унинг фойдали жиҳатлари ҳақида ҳамма ҳам билавермайди.\nСоҳа вакилларининг маълум қилишларича, қора гуруч антоцианин (кучли антиоксидант), В витамини, ниацин, Е витамини, кальций, магний, марганец, темир ва рухга бой бўлиб, қадимда фақатгина император дастурхонига тортилган. Пиширилганда сиёҳрангга кирувчи бу гуручни истеъмол қилиш оддий халққа тақиқланган.\nОқланмаслиги сабабли, гуруч ўзида барча дармон дориларни сақлаб қолади. Шунинг учун ҳам хитойликлар қора гуручни камқонлик, кўз касалликлари, соч тўкилиши, организм қаришининг олдини олиш учун истеъмол қилишади. Бундан ташқари, мазкур навда оддий шолига нисбатан икки баробар кўп оқсил ва клетчатка бўлиб, иммунитетни кўтариш хусусиятига эга. Олиб борилган тадқиқотлар натижасига кўра, қора гуруч парҳезли маҳсулотлар сирасига кириб, у астмани келтириб чиқарувчи бактерияларни нобуд қилади, турли хил тери касалликлари, шишлар, аллергиянинг олдини олади, ичакларни тозалайди. Ҳаттоки, саратоннинг илдизини кесади деган миш-мишлар ҳам бор.\n- Унинг 317 донаси 6 грамм бўлиб, ҳовлида экиб кўпайтиришда давом этаяпмиз, - дейди тадбиркор Равшан Асамитдинов. - Агар бу авлод ҳам қора рангини сақлаб қолса, патентга топширмоқчимиз. Номини ҳам ўйлаб қўйдим, "қора шаҳзода" - "черный принц". (ЎзА).


МАЪРИФАТ- ЖАҲОЛАТДАН УСТУНДИР — Zamaxshariy.uz\nМАЪРИФАТ- ЖАҲОЛАТДАН УСТУНДИР\nҲозирги давр глобал сиёсий жараёнлар, турли манфаатдор кучларнинг ўз мақсадлари йўлида олиб бораётган геосиёсий ўйинлари билан жахон афкор оммасини ташвишга солмоқда. Маълумки хар қандай геосиёсий ўйин, гарчи у бошламада тинч, шунчаки ташвиқот орқали илгари сурилган бўлсада охир оқибатда низога- қонли урушларга, мудхиш фожиага айланади. Айнан шундай манфаатпараст кучларнинг халқаро сиёсатда дин омилидан фойдаланишига интилишаётгани, хатто бунга бош урғу сифатида қарашаётгани ўта хатарли холатдир.\nАксар ғарб давлатларнинг оммавий ахборот воситалари тинимсиз равишда одамлар онгига ислом динимизни бузғунчилик, қотиллик, вахшийлик, зўравонлик дини деб кўрсатишга уринишяпти. Бунга асос эса яқин шарқ мамлакатларида хокимият талашиб, шу мухорабада динимизни байроқ қилиб олган бир гуруҳ ақидапараст, экстремистик, террорчи кимсаларнинг содир қилаётган жиноятлари турибди. Бу кимсалар муқаддас динимиз ахкомларини бузиб, ўз ёвуз ниятлари йўлига йўналтириб талқин қилишяпти. Бу хатти -ҳаракатлари билан аксар ҳали онги тўла шаклланмаган, эътиқоди суст ёшларни ўз даъватлари ортидан эргаштириб, уларни жаҳолат ботқоғига ботиришмоқда.\nИслом динимиз тарихидан яхши маълумки, ҳали Аллоҳнинг мўминларни эзгуликка чорловчи муқаддас китоби Қуръони карим пайғамбаримизга нозил қилинишдан олдин яна шундай жохилият замонлар бўлган. Жаҳолат замони одамлари яхшилик ва ёмонлик, эзгулик ва баднафслик, ҳалол ва харомнинг фарқига боришмаган. Муқаддас динимиз ахкомлари айнан ана шу қараш, яшаш тарзини тарозига соладиган инсонларни фақат яхшиликка , эзгуликка чорлайдиган амалларни бизлар ва суннат ва фарз қилдилар. Ўргимчак тўри аталмиш интернет саҳифаларига ин қуриб олган ана шундай ёвуз ақидапараст кучлар Қуръони карим оятларини, муқаддас ҳадисларимизни бузиб талқин қилиш орқали ёшлар онгини заҳарлашяпти, уларни кўп қадим қадриятларимиздан узоқлаштириб, аксинча охири вой бўлган йўлларга – жаҳолатга тортишяпти. Бунга алданиб қолаётганлар озми-кўпми борлиги ачинарли, албатта. Буюк маърифатпарвар бобомиз Абдулла Авлоний “Олижаноб кишилар узрни қабул қилур” деб, айтган сўзларини такидлаган эдилар. Халқимиз мард ва олижаноб халқ. Ким чин дилдан узр сўраса, тавба қилса, албатта гуноҳидан кечади. Шунинг учун юртимиздаги адашиб нотўғри йўлларга кириб қолиб афсусланаётган ва кечирим сўраётган ёшларни жамиятга қайтариш борасида бир неча ишлар амалга оширилмоқда.\nЗеро, динимиз тинчлик, бағрикенглик, инсонпарвар, бир сўз билан айтганда эзгуликни ўзида мужассам этган. Пайғамбаримиз с.а.в дан қилинган хадиси шарифларда ҳам инсонларга яхши амаллар қилишга, ҳар қандай ёмонликлардан қочишга буюрилади: “Мусулмон-қўли ва тилидан ҳеч ким зиён кўрмаган киши. Мўмин – бошқаларнинг моли ва жонига тажовуз этмайдиган киши. Мухожир- гунох ва маъсиятларни тарк этган киши”. Яна бир қудсий ҳадисда айтиладики: “Умматим ҳеч қачон залолатда бирлашмайди”.\nЗалолат жахолатнинг бир кўриниши, инсоннинг икки дунёсини барбод қиладиган, барча ёмонликлар жамланган бир ахлат ўраси янглиғдир. Кўп минг йиллик қадриятларимиз аслида буюк бобокалонларимиз амал қилган, даъват этган, ўзларининг гўзал хулқлари, инсоний одоблари, кўп савоб амаллари негизида сайқалланган. Ўз умрларини диний ва дунёвий илмларни эгаллашга, бошқаларга шу йўлда ибрат бўлишига бағишланган буюк қомусий олимларимиз хаётлари, яратган ўлмас асарлари, қилинган яхши амалларини ўргансак бунга яна ва яна амин бўлаверамиз. Бу буюк аждодларимизни бутун жахон афкор оммаси устозлар мақомида билади, буюк кашфиётларни тан олади. Бу буюк зотлар чуқур билим эгаси бўлиш билан бир қаторда маърифатли инсонлар ҳам эдилар. Хеч қачон хато йўлга юрмаган, жахолатдан доимо огох бўлган, ўз замондошларини бундан огоҳ қилган, хатто ўта оғир замонларда ҳам ўз эътиқодларини сақлаган, имонидан айро тушмаган шундай улуғ зотларнинг ҳаётий сабоқларини билишимиз, ўрганишимиз ва албатта уларнинг муносиб ворислари бўлишимиз керак. Узоқ ёки яқин тарихда ўтган манфаатпараст, жохил, бузғунчи кимсаларни ким хам эслайди бугун? Қайсидир минтақаларда номлари қолган бундай кимсаларни аслида ёмонликдан огоҳ қилиш учун эслаймиз ва ёмон амалларни лаънатлаймиз. Аллоҳ таоло “Бақара” сурасининг 195 оятида қатъий огоҳлантиради: “Ўз қўлларингиз билан ўзларингизни халокатга ташламанг!”.\nҲалокат аталмиш жахолатнинг кушандаси – бу маънавият. Маънавият – бу чин инсоний амаллар, яхшиликни улуғлаш, уни асраш, эл-юрт учун эзгу амалларни бажариш, шу амалларни авлодларга – фарзандларга ҳам юкуниш, уларни бахтиёр яшашга йўналтиришдир. Бугун ёвуз кучларнинг пуч ғоялари, сохта даъватларига билмасдан учиб, йўлидан адашган ёшларимизни жахолат ботқоғидан қутқариш, уларни маърифат сари йўналтириш хар биримиз учун фарз амалдир.\nУрганч шахар Мискин бобо масжиди имом-хатиби\nPrevious Post:ПАЙҒАМБАРГА МУҲАББАТ\nNext Post:Ҳотиржамлик – энг катта бойлик